Konvensyen BN Sabah: Soal Kerjasama Dengan GRS Dijangka ‘Disebut-Sebut’

KOTA KINABALU: Soal kerjasama dengan Gabungan Rakyat Sabah (GRS) dijangka menjadi isu utama yang akan diketengahkan pada Konvensyen Barisan Nasional (BN) Sabah, di sini, esok.

Konvensyen besar-besaran itu akan dirasmikan pengerusi BN Zahid Hamidi selain kehadiran pemimpin-pemimpin “besar” lain dari BN, termasuk bekas perdana menteri Najib Razak yang pastinya akan disambut dengan laungan “Bossku”.

Tony Paridi Bagang dari Universiti Teknologi Mara (UiTM) berkata, dengan PRU15 yang dilihat semakin hampir, perbincangan berhubung kerjasama antara BN dengan GRS pastinya menjadi isu hangat.

“Isu-isu seperti ekonomi dan sosial juga akan diketengahkan. Isu ini dijangka menfokuskan masalah di negeri ini seperti infrastruktur dan sebagainya.

“Bagaimanapun, saya jangkakan isu kestabilan politik negeri iaitu berkaitan kerjasama politik BN dan GRS akan turut kedengaran,” katanya kepada FMT.

Lee Kuok Tiung dari Universiti Malaysia Sabah (UMS) senada dengan Tony apabila mengatakan konvensyen kali ini dijangka membincangkan kekuatan BN termasuk soal kerjasama dengan parti atau gabungan lain.

“Sudah pastinya (perbincangan mengenai) kesiapsiagaan Umno dan BN di Sabah bagi menghadapi PRU15. Pastinya juga mereka (BN) akan membincangkan kekuatan gabungan itu, sama ada bergerak sendiri atau lebih baik bekerjasama dengan GRS,” katanya.

BN sebelum ini adalah sebahagian daripada GRS yang telah memenangi pilihan raya negeri (PRN) pada 2020 sekali gus menubuhkan kerajaan baharu menggantikan Warisan Plus.

Bagaimanapun, kerjasama antara BN dan GRS dilihat sedikit ‘kecoh’ terutama dengan kenyataan Pengerusi BN Sabah Bung Moktar Radin sebelum ini yang mengatakan BN mahu mempertahankan semua kerusi dimenangi mereka pada PRU14.

Kerusi-kerusi berkenaan termasuk yang dimenangi BN tetapi wakil rakyatnya melompat ke Bersatu selepas BN gagal mengekalkan kuasanya pada PRU14.

Pada Mac lalu, GRS secara rasminya didaftarkan sebagai sebuah entiti politik yang sah namun tanpa kelibat BN dan kerajaan yang ada sekarang juga bertukar nama daripada kerajaan GRS kepada kerajaan GRS-BN.

Bagaimanapun, kedua-dua pemimpin BN dan GRS iaitu Bung dan Pengerusi Bersatu Sabah Hajiji Noor sering menegaskan hubungan antara dua gabungan berkenaan kekal baik, dengan usaha serta perbincangan untuk mengelak pertembungan sesama mereka juga sedang giat dilakukan.

Keadaan itu jelas berbeza dengan apa yang berlaku di Semenanjung apabila BN dan Bersatu saling bercakaran dan hampir pasti tidak akan bekerjasama pada PRU nanti walaupun ketika ini mereka adalah kerajaan bersama.

Dalam pada itu, Bung berkata, kira-kira 5,000 ahli BN dari seluruh Sabah akan hadir pada konvensyen berkenaan, yang disifatkan berkemungkinan menjadi pertemuan terakhir ahli parti sebelum menghadapi PRU15 yang disifatkan paling sengit dalam sejarah. Katanya, disebabkan itu ahli BN khususnya yang menyertai konvensyen itu perlu memanfaatkan pertemuan berkenaan bagi membincangkan isu relevan untuk memperkasakan perjuangan parti.

Pelbagai program bakal diadakan sempena konvensyen berkenaan, antaranya forum “Politik dan Ekonomi Sabah” dengan menampilkan ahli panel seperti Salleh Said Keruak, Ahmad Shabery Cheek, Monih Epin, dan Ramzah Dambul, selain “Bicara Seorang Negarawan” dengan Najib yang juga pengerusi lembaga penasihat BN akan menjadi tetamu jemputan untuk berbicara. – FMT


Ingkar PKP, Dua Peniaga Makanan Dikompaun Di Beaufort

BEAUFORT: Dua peniaga makanan di sini, dikompaun kerana gagal mematuhi prosedur operasi standard (SOP) Perintah Kawalan Pergerakan (PKP), semalam.

Lelaki dan wanita berusia 58 dan 36 tahun itu didapati membenarkan pelanggan makan dan minum di gerai mereka.

Ketua Polis Daerah Beaufort, Deputi Superintendan Mohd Azmir Abd Razak berkata, anggota Ibu Pejabat Polis Daerah (IPD) Beaufort menjalankan tugas pemantauan PKP di kawasan berkenaan.

Katanya, hasil pemeriksaan di sebuah gerai makanan di Membakut didapati peniaga itu membenarkan pelanggan makan di gerainya.

“Seterusnya pemeriksaan di sebuah gerai makanan di Kampung Tinambak, Kuala Penyu, mendapati beberapa pelanggan sedang minum.

“Susulan itu, pemilik gerai didapati melakukan kesalahan membenarkan pelanggan duduk makan dan minum di gerainya ketika PKP dikuatkuasakan,” katanya di sini, hari ini.

Azmir berkata, kompaun dikeluarkan ke atas kedua-dua mereka kerana didapati melakukan kesalahan mengikut Peraturan 13(1) Peraturan-Peraturan Pencegahan Penyakit Berjangkit No 9 Tahun 2020

Sementara itu, Azmir berkata, pihaknya akan lebih tegas mulai hari ini bagi mengesan pihak yang melanggar SOP Covid-19. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerat, kisar mayat 2 wanita

Moscow: Seorang perogol bersiri hanya dihukum penjara 23 tahun selepas didapati bersalah membunuh dua wanita sebelum mengerat dan mengisar badan dengan sebahagiannya diberi makan anjing.

Mail Online melaporkan, Alexander Maslennikov, 32, bertemu dua mangsanya, Daria Labutina, 29, dan Olga Shaposhnikova, 28, di sebuah bar di Volgograd sebelum mengajak wanita berkenaan ke rumahnya.

Ketika di rumahnya, Maslennikov dan Daria membuat hubungan seks di dalam bilik sebelum dia mengerat leher wanita itu dan menikamnya beberapa kali hingga mati.

Selepas membunuh wanita itu, Maslennikov keluar dari bilik sebelum makan pizza dan menghisap rokok bersama Olga yang tidak menyedari rakannya mati dibunuh.

Apabila Olga menyedari Daria sudah mati, Maslennikov mengikat wanita itu sebelum menyeksa mangsa hingga mati.

Maslennikov yang baru lima bulan keluar dari penjara kerana kesalahan merogol kemudiannya menggunakan kapak untuk mengerat mayat mangsa kepada beberapa bahagian.

Seorang daripada mangsa dikerat lebih daripada 20 bahagian.

Dia kemudiannya menghancurkan bahagian badan mangsa menggunakan mesin pengisar daging dan sebahagiannya lagi diberi makan anjing liar.

Sebahagian mayat kedua-dua wanita itu kemudian ditanam di satu kawasan hutan berhampiran.

Ketika dibicarakan, Maslennikov berkata, dia menyesal melakukan pembunuhan itu dan menyatakan simpati terhadap keluarga kedua-dua mangsanya.

“Saya menyesal dengan tindakan ini. Saya juga memohon belas ihsan mahkamah,” katanya. – Agensi


Saat Jenazah Ibu Dimandikan, Ayah Pula Meninggal Dunia, 6 Anak Jadi Yatim Piatu Sekelip Mata

Tular di media sosial tentang nasib yang menimpa enam orang kanak-kanak dengan sekelip mata mereka menjadi yatim piatu setelah ibu bapa mereka meninggal dunia.

Kejadian ini berlaku di sebuah perkampungan di Kota Balikpapan, Indonesia.

Menurut petikan Tribunnews, ibu bapa anak-anak ini dikatakan meninggal pada hari yang sama. Tatkala jenazah ibu mereka dimandikan, ayah kepada enam orang anak ini turut ikut ibu mereka ‘pergi’ buat selama-lamanya.

Kini, anak-anak yang masih kecil ini diurus oleh kedua nenek dan atok mereka yang sudah berusia.

Menurut nenek kepada enam cucu ini, anak perempuannya meninggal dunia akibat tekanan darah tinggi selepas baru beberapa hari melahirkan bayi yang merupakan anak keenam dalam keluarga tersebut.

“Sebelum ini berat anak saya naik ketika memeriksa di pusat kesihatan, bermula dari situ ia sudah tidak normal,” jelas ibu ini dalam keadaan sebak.

Selepas beberapa jam anak perempuannya meninggal, menantunya juga mengalami masalah tekanan darah tinggi dan ikut pergi bersama-sama.


COVID-19: Rekod Tertinggi Dalam Sejarah, 6,806 Kes Baharu Direkodkan Hari Ini

PUTRAJAYA: Kementerian Kesihatan Malaysia (KKM) melaporkan 6,806 kes baharu Covid-19, rekod tertinggi jangkitan harian sejak pandemik melanda negara tahun lalu.

Rekod sebelum ini ialah 6,075 kes yang dicatatkan semalam.

Menerusi hantaran di Twitter, Ketua Pengarah Kesihatan Dr Noor Hisham Abdullah berkata jumlah jangkitan kini adalah 492,302.

Selangor mencatatkan jumlah jangkitan tertinggi dengan 2,277 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ops Sarang: 122 Individu Ditahan Rampas 1.6KG Dadah Di Sandakan

SANDAKAN: Polis menahan seramai 122 individu dan merampas lebih 1.6 kilogram syabu sepanjang hampir tiga minggu Op Tapis dan Op Sarang dilancarkan di daerah ini.

Daripada jumlah itu, tiga lelaki ditahan di bawah Seksyen 39B Akta Dadah Berbahaya 1952 dengan rampasan syabu sebanyak 1,610.92 gram.

Selebihnya ditahan atas kesalahan mengikut Seksyen 39A(1), Seksyen 12(2), Seksyen 15(1) dan Seksyen 39C Akta Dadah Berbahaya 1952, selain Seksyen 3(1) Akta Dadah Berbahaya (Langkah-Langkah Pencegahan Khas 1985).

Ketua Polis Daerah Sandakan, Asisten Komisioner Mohd Azhar Hamin, berkata semua suspek ditahan susulan 63 operasi yang dilaksanakan Bahagian Siasatan Jenayah Narkotik Ibu Pejabat Polis Daerah (IPD) Sandakan sepanjang 1 hingga 19 Julai lalu.

“Kita sentiasa mengambil tindakan serta menjalankan operasi narkotik berterusan secara agresif ke atas pengedar dadah di daerah ini.

“Kerjasama daripada masyarakat dalam menyalurkan maklumat mengenai aktiviti dadah juga amat dihargai kerana ia membantu usaha polis membenteras masalah dadah,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keputusan Sabah Tidak Laksanakan PKPB Disambut Baik

KOTA KINABALU: Timbalan Ketua Menteri, Datuk Christina Liew menyokong sepenuhnya keputusan Ketua Menteri untuk tidak melaksana Perintah Kawalan Pergerakan Bersyarat (PKPB) yang bermula esok.

Menteri Pelancongan, Kebudayaan dan Alam Sekitar itu berkata, adalah lebih baik mengambil langkah selamat daripada berdepan risiko penularan wabak Covid-19.

”Kerajaan Sabah mengambil keputusan itu setelah mempertimbangkan soal kesihatan dan keselamatan rakyat.

“Berikutan itu, saya meminta orang ramai terus mematuhi prosedur operasi standard (SOP) yang digariskan dalam Perintah Kawalan Pergerakan (PKP) yang berakhir pada 12 Mei ini,” katanya dalam satu kenyataan, di sini hari ini.

Pelaksanaan PKPB diumumkan Perdana Menteri, Tan Sri Muhyiddin Yassin pada 1 Mei lalu.

Ketua Menteri, Datuk Seri Panglima Mohd Shafie Apdal mengumumkan keputusan Sabah untuk tidak melaksana PKPB pagi tadi.

Dengan itu, Sabah kekal dengan pelaksanaan PKP tahap empat yang akan berakhir 12 Mei ini.

Selain Sabah, kerajaan Sarawak juga memutuskan tidak akan melaksana PKPB dan membuka semula aktiviti dan sektor ekonomi tertentu pada Isnin.

Sementara itu, kerajaan Kedah memutuskan untuk menangguhkan pelaksanaan PKPB sehingga syarat dan garis panduan PKPB diperhalusi.

Sehingga kini, sebanyak 315 kes Covid-19 dilaporkan di Sabah dengan 252 kes yang sudah pulih. Kes kematian di Sabah kekal dengan empat kes.- BorneoToday


Indonesia Mula Guna Vaksin Dari China, UK

JAKARTA: Menteri Kesihatan Indonesia, Terawan Agus Putranto menjelaskan bahawa negara berkenaan akan menggunakan vaksin dari China dan United Kingdom (UK) terlebih dahulu sementara menanti vaksin Merah Putih siap pada 2022.

Katanya, republik berkenaan perlu manfaatkan kerjasama dengan China dan UK memandangkan vaksin berkenaan memerlukan dua kali suntikan.

“Sambil menunggu vaksin Merah Putih siap dua tahun lagi, kita perlu manfaatkan kerjasama dengan dua negara terbabit.

“Kita juga akan utamakan pemberian vaksin kepada kakitangan perubatan terlebih dahulu,” katanya seperti dilaporkan Kompas.

Menurutnya, pihaknya menjangkakan vaksin dari China dan UK dapat memenuhi keperluan sekurang-kurangnya 70 peratus populasi rakyat Indonesia.

Selain itu, ia juga turut serta dalam sekutu antarabangsa iaitu Coalition for Epidemic Preparedness Innovations (CEPI) dan Global Alliance for Vaccine and Immunization (GAVI) yang dijangka memenuhi keperluan 20 peratus akses kepada vaksin untuk rakyat.

“Dengan tersedianya vaksin Merah Putih, ia akan melengkapkan keperluan 100 peratus untuk populasi Indonesia,” katanya.

Terawan berkata, penyelidik Indonesia juga sedang membangunkan vaksin Merah Putih menggunakan strain virus Indonesia.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Vaksin Covid-19 Pertama Tiba Pagi Ini

KUALA LUMPUR: Setelah lebih setahun negara ‘berperang’ dengan pandemik Covid-19 yang meragut lebih 1,000 nyawa setakat ini, akhirnya pada pagi ini, vaksin yang menjadi harapan dalam menangani wabak itu bakal ‘mendarat’ di bumi Malaysia.

Detik bersejarah ini dijangka berlaku kira-kira 10 pagi apabila kumpulan pertama vaksin Pfizer-BioNTech dijadualkan tiba di Lapangan Terbang Antarabangsa Kuala Lumpur (KLIA) melalui penerbangan Malaysia Airlines MH604 dengan menggunakan pesawat Airbus 330-300 yang dikendalikan oleh MABkargo Sdn Bhd (MASKargo).

Perjalanan vaksin ini adalah dari kilang Pfizer di Belgium dengan penerbangan membawa vaksin itu akan berlepas dari Puurs dan transit di Lapangan Terbang Leipzig Halle sebelum meneruskan perjalanan ke Singapura untuk pengedaran ke negara-negara Asia Pasifik lain termasuk Malaysia.

Ketibaan pesawat yang membawa 312,390 dos vaksin dengan penerbangan Passenger-to-Cargo (P2C) itu akan disambut Menteri Kesihatan Datuk Seri Dr Adham Baba, Menteri Sains, Teknologi dan Inovasi Khairy Jamaluddin yang juga Menteri Penyelaras Program Imunisasi Covid-19 Kebangsaan, Menteri Pengangkutan Datuk Seri Dr Wee Ka Siong dan Ketua Pengarah Kesihatan Tan Sri Dr Noor Hisham Abdullah.

Laman sesawang Jabatan Meteorologi Malaysia (MetMalaysia), turut meramalkan cuaca pagi dan petang ini di daerah Sepang dan Putrajaya baik iaitu minimum 23 darjah Celcius hingga 33 darjah Celcius.

Dengan ketibaan vaksin itu, Malaysia akan dapat memulakan Program Imunisasi Covid-19 Kebangsaan, iaitu program vaksinasi terbesar yang pernah dilakukan di negara ini dan ia akan dilancarkan dalam tempoh lima hari lagi (26 Februari).

Selaku antara negara terawal di Asia Tenggara selepas Singapura yang akan menggunakan vaksin berkenaan bagi membentuk imuniti terhadap jangkitan virus Covid-19, harapan yang lebih besar bagi 32 juta rakyat Malaysia ialah dapat ‘membebaskan’ negara daripada belenggu penyakit itu, supaya situasi kembali seperti sedia kala.

Pastinya vaksin yang sudah diakui keberkesanannya dan mendapat kelulusan oleh Bahagian Regulatori Farmasi Negara (NPRA) Kementerian Kesihatan (KKM) itu diharap berjaya ‘menampan’ rakyat daripada menjadi mangsa virus berbahaya itu.

Mengikut perancangan, fasa pertama pada 26 Februari ini, penerimanya adalah petugas barisan hadapan iaitu anggota KKM, Angkatan Tentera Malaysia (ATM), Polis Diraja Malaysia (PDRM), Angkatan Pertahanan Awam (APM), Jabatan Sukarelawan Malaysia (Rela) dan lain- lain yang ditetapkan kerajaan.

Sebanyak 600 lokasi vaksinasi seluruh negara ditetapkan dengan tujuh vaksinator (petugas menyuntik vaksin) akan disediakan di setiap lokaliti atau kawasan.

Fasa pertama program imunisasi yang bermula Februari hingga April itu akan diikuti fasa kedua bermula April hingga Ogos bagi kumpulan berisiko tinggi, iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya (OKU).

Fasa ketiga pula membabitkan golongan dewasa berusia 18 tahun ke atas, bermula dari Mei hingga Februari tahun depan.

Perdana Menteri Tan Sri Muhyiddin Yassin dijangka menerima suntikan vaksin itu pada hari pertama pelaksanaan program berkenaan, bersama-sama petugas barisan hadapan.

Pada 11 Januari lepas, perjanjian untuk penghantaran fasa pertama vaksin Pfizer-BioNTech BNT1262b ke seluruh negara dimeterai antara kerajaan, melalui KKM dan Pfizer (Malaysia) Sdn Bhd.

Perjanjian dengan Pfizer (Malaysia) membabitkan perolehan vaksin sebanyak 12,799,800 dos yang akan dibekalkan mulai penghujung Februari, meliputi 20 peratus populasi Malaysia dengan dua dos seorang. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peniaga Diingatkan Mohon Bantuan GKP Sebelum 31 Oktober – LHDN

KUALA LUMPUR, 26 Okt: Peniaga mikro yang layak menerima Geran Khas Prihatin (GKP) perlu membuat permohonan segera selewat-lewatnya pada 31 Okt  ini.

Lembaga Hasil Dalam Negeri (LHDN) dalam kenyataan hari ini mengingatkan peniaga yang masih belum menerima bantuan secara one-off berjumlah RM3,000 itu, agar membuat permohonan secara dalam talian di https://gkp.hasil.gov.my/.

“Layari portal GKP untuk muat turun syarat-syarat permohonan dan Soalan Lazim (FAQ) berkaitan bantuan khas ini.

“Sebarang pertanyaan serta maklum balas berkaitan boleh hubungi LHDNM menerusi Hasil Care Line di talian 03-8911 1000 / 603-8911 1100 (Luar Negara) atau HASiL Live Chat atau Borang Maklum Balas di portal rasmi LHDNM di pautan pantas https://maklumbalaspelanggan.hasil.gov.my/MaklumBalas/ms-my/,” menurut kenyataan itu.

GKP diperkenalkan menerusi Pakej Rangsangan Ekonomi Prihatin Rakyat (PRIHATIN) PKS Tambahan untuk membantu peniaga mikro yang terkesan dengan penularan wabak COVID-19.

Di bawah Kerangka Inisiatif Tambahan Khas PRIHATIN, Kerajaan telah bersetuju untuk membuka semula permohonan GKP mulai 1 sehingga 31 Okt dengan bayaran dijangka dibuat mulai 25 Nov. Pemohon boleh menyemak keputusan permohonan mulai 15 Nov depan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Malaysia Pulang Dari Indonesia, Dikesan Kluster Baharu

PUTRAJAYA: Kementerian Kesihatan Malaysia (KKM) mendedahkan terdapat satu lagi kluster baharu dikesan oleh pihaknya di pintu masuk antarabangsa Lapangan Terbang Antarabangsa Kuala Lumpur (KLIA).

Ketua Pengarah Kesihatan, Datuk Dr Noor Hisham Abdullah, berkata kes positif COVID-19 itu dikesan dalam kalangan rakyat Malaysia yang pulang dari Indonesia melalui KLIA, pada 16 April lalu.

“Kluster berkenaan terdiri daripada 43 pelajar yang pulang dari Temboro, iaitu salah satu tempat yang diisytiharkan sebagai zon merah di daerah Magetan, Indonesia,” katanya dalam sidang media, di Putrajaya, di sini hari ini. – BH Online


TLDM Sentiasa Siap Siaga Hadapi Sebarang Senario Politik Selatan Filipina

LUMUT, 19 Feb – Tentera Laut Diraja Malaysia (TLDM) sentiasa bersiap siaga untuk menghadapi apa juga senario politik di selatan Filipina, kata Panglima Tentera Laut Laksamana Datuk Mohd Reza Mohd Sany.

Katanya TLDM turut bekerjasama dengan Tentera Darat Diraja Malaysia, Tentera Udara Diraja Malaysia, Agensi Penguatkuasaan Maritim Malaysia dan Polis Diraja Malaysia agi menjalankan operasi bersepadu terutama di perairan timur Sabah, menerusi Kawasan Keselamatan Khas Pantai Timur Sabah (ESSCOM).

“Soal sama ada Undang-Undang Organik Bangsamoro (Bangsamoro Organic Law) itu diterima atau tidak diterima, kita sentiasa bersiaga di mana-mana terutamanya di perairan Sabah.

“Kalau nak tahu kita (TLDM) berada dekat dengan pulau-pulau itu (sekitar Sabah)… dengan (anggota) tentera daratnya lagi. Sekarang ni anggota di situ mencukupi, cuma kawasan itu terlalu luas namun terkawal,” katanya pada sidang media selepas Perbarisan Ulung Panglima Tentera Laut di Kapal Diraja (KD) Pelanduk, Pangkalan TLDM Lumut di sini, hari ini.

Mohd Reza berkata setakat ini tiada sebarang insiden atau kejadian tidak diingini dilaporkan berlaku di perairan Sabah.

Mohd Reza berkata demikian bagi mengulas kesiapsiagaan pihaknya di perairan Sabah selepas perkembangan politik terbaru di selatan Filipina baru-baru ini yang memberi kuasa autonomi kepada sebahagian besar kepimpinan Barisan Pembebasan Islam Moro (MILF), tanpa penyertaan Barisan Pembebasan Kebangsaan Moro (MNLF).

Mengenai majlis hari ini, perbarisan penuh istiadat tersebut, yang terdiri daripada 25 pegawai dan 636 anggota lain-lain pangkat, diladakan bagi meraikan lawatan Mohd Reza selepas mengambil alih jawatan Panglima Tentera Laut pada November tahun lepas.

Sementara itu, beliau berkata komuniti nelayan tidak perlu risau mengenai tahap keselamatan di perairan negara kerana rondaan sentiasa dijalankan di perairan Selat Melaka bagi mengelak sebarang ancaman dari negara asing.

Beliau berkata rondaan itu dapat diperluaskan lagi apabila enam kapal tempur pesisir pantai (LCS), yang kini dalam pembinaan, dan empat kapal misi persisir (LMS), siap dibina hujung tahun ini atau awal tahun hadapan, sekali gus memperketatkan pertahanan maritim negara.

“Kita (TLDM) memang ada di situ (Selat Melaka) 24 jam sehari, tujuh hari seminggu di tempat tertentu (antaranya) di Selat Melaka, Selatan Selat Melaka, Laut China Selatan dan Sabah Timur. Saya rasa begitu juga dengan agensi-agensi lain,” katanya.

Mengulas mengenai sebuah bot nelayan tempatan yang ditarik kapal penguasa Indonesia di posisi 55.4 batu nautika dari Barat Pulau Talang, Perak perairan Malaysia ke perairan negara itu pada 13 Feb lalu, Mohd Reza berkata beliau difahamkan bahawa terdapat rundingan sedang dijalankan antara kerajaan Malaysia dan kerajaan Indonesia bagi menyelesaikan perkara berkenaan.


Adik Ainul Mardhiah Sudah Boleh Menghisap Jari

“Seronok lihat Ainul Mardhiah hisap jari sambil melihat kiri dan kanan.

“Sebelum masuk ke wad biasa hari ini (semalam), sempatlah Ainul jalan-jalan dalam hospital,” kata ibu Ainul Mardhiah Ahmad Safiuddin, Nurul Erwani Zaidi, 24, menerusi status di Instagram (IG).

Menurutnya, dia teruja melihat perkembangan anaknya yang berusia sembilan bulan itu selepas menjalani pembedahan Isnin lalu.

“Setiap kali saya membaca al-Fatihah dia tersenyum.

“Tangan Ainul memang tidak boleh duduk diam. Dia mesti nak pegang sesuatu barulah dia diam dan tidur.

“Kalau selimutkan atau balut tangan dia tak sampai seminit dia keluarkan.

“Bila tengok bayi lain dalam wad ini semua diam saja kena balut, sampai dekat Ainul dia seorang saja yang nak bebaskan tangan,” katanya.

Nurul Erwani berkata, perkembangan positif anaknya apabila Ainul sudah membuka mata seolah-olah mahu berbicara dengannya.

“Ainul juga sudah pandai nak tutup mulut sikit-sikit,” katanya.

Laman sosial Facebook Ahmad Safiuddin Ahmad Razak, 24, turut berkongsi kegembiraan perkembangan terbaru anaknya itu.

“Tengoklah tangannya selalu nak masuk mulut sampaikan jururawat tidak tahu nak buat apa.

“Nak ikat tangannya, mereka kasihan dan tak sampai hati akhirnya mereka biarkan tangan Ainul keluar.

“Dua hari lalu, selepas Ainul sedar dari pembedahan, perkara pertama yang dia buat adalah cuba nak keluarkan tangan dia dari balutan itu. Bukan main lagi dia meronta-ronta nak keluarkan tangan,” katanya.

Katanya, jururawat yang menjaga anaknya di Unit Rawatan Rapi Kanak-Kanak (PICU), The Imperial College Healthcare NHS, London, membiarkan Ainul mengeluarkan tangannya.

“Kalau dulu masa di rumah Ainul paling tidak suka selimut.

“Kalau kita selimutkan dia esok pagi selimut sudah jatuh bawah kaki,” katanya.

Isnin lalu, Ainul Mardhiah yang menghidap ‘Germ Cell Tumour’ itu dilaporkan stabil, tetapi masih direhatkan selepas menjalani pembedahan membuang ketumbuhan pada mulutnya di sebuah hospital di London. – Harian Metro


(VIDEO) Babun Jantan ‘Culik’ Anak Singa Jadi Tumpuan, Urus & Jaga Macam Anaknya Sendiri

Jika anda pernah menonton filem The Lion King, anda sudah tentu pernah melihat satu babak dimana Rafiki, seekor babun memegang Simba, seekor anak singa dihadapan kumpulan binatang di tengah-tengah savanah.

Rupanya-rupanya, babak berkenaan turut berlaku di dunia nyata apabila seekor babun di Taman Negara Kruger di Afrika Selatan mencuri tumpuan dengan ‘menculik’ anak singa dan menjaganya bagai anak sendiri, baru-baru ini.

Aksi yang berjaya dirakam oleh seorang jurugambar yang juga pemilik safari, Kurt Schultz dan menjadi viral di media sosial. Menurut Schultz, ia adalah sesuatu yang luar biasa dan tidak pernah dilihatnya sejak 20 tahun lalu.

Malah, Schultz turut memaklumkan babun itu melayan anak singa itu dengan baik sekali.

”Babun jantan memang dilihat selalu menjaga anaknya tetapi apa yang dilakukan terhadap anak singa ini sama seperti kasih sayang yang diberikan oleh babun betina terhadap anaknya,” katanya.

Babun itu juga dilihat sering berpindah dari satu pokok ke satu pokok manakala anak singa itu kelihatan sedikit penat dan menunjukkan tanda-tanda dehidrasi.

Menurut Schultz, babun itu mungkin menemui anak singa itu sendirian memandangkan kumpulan singa sering meninggalkan anak-anak ketika keluar memburu.

Walaupun Rafiki di dalam The Lion King digambarkan mampu menjaga Simba dengan baik, Schultz meragui babun dalam dunia nyata boleh melakukan perkara yang sama.

Babun berkenaan juga merupakan sebahagian daripada ahli kumpulan babun yang besar dan ini menimbulkan kebimbangan sama ada anak singa itu mampu bersatu kembali dengan kumpulan singa asalnya.

Sebelum ini, Schultz berkata terdapat kes dimana babun bertindak membunuh anak singa dilaporkan berlaku.


Penolong Pengurus Ladang Maut Dirempuh Penunggang Motosikal Lain Di Tawau

TAWAU: Seorang penolong pengurus sebuah ladang di sini maut selepas motosikal yang dinaikinya dirempuh sebuah motosikal lain di Jalan Merotai-Bombalai, di sini pagi tadi.

Dalam kejadian pukul 9.03 pagi, mangsa, A. Yogaruban, 26, maut di lokasi kejadian, akibat kecederaan parah di beberapa anggota badan.

Ketua Polis Daerah Tawau, Asisten Komisioner Peter Umbuas berkata, sebelum kejadian mangsa dalam perjalanan menuju ke tempat kerja dari arah Ladang Sungai Imam.

“Sebaik tiba di lokasi, mangsa dikatakan membelokkan kenderaannya ke simpang sebelah kanan menuju pintu masuk ladang.

“Dalam masa sama seorang pekerja swasta berumur 36 tahun juga menunggang motosikal datang dari arah sama dalam perjalanan ke Merotai, cuba memintas mangsa yang sedang membelok,” katanya menerusi kenyataan media, hari ini.

Tambah Peter, disebabkan jarak terlalu dekat, suspek gagal berhenti dan merempuh bahagian tayar belakang motosikal mangsa.

“Rempuhan itu menyebabkan mangsa terseret lebih 17 meter dan maut.

“Suspek pula mengalami patah tulang hidung dan dirawat di Hospital Tawau,” katanya.

Siasatan awal mendapati kedua-dua penunggang motosikal itu tidak berada di bawah pengaruh alkohol.

“Setakat ini, kemalangan berpunca daripada kecuaian suspek yang memandu secara melulu dan tidak memberi laluan kepada mangsa untuk masuk ke simpang.

“Kes disiasat mengikut Seksyen 41 (1) Akta Pengangkutan Jalan 1987 dan boleh juga disiasat mengikut Peraturan 11 (1) Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan) 2020,” katanya. – BorneoToday


Pemandu Teksi, Bas, Pemandu Pelancong, E-Hailing Dapat RM500

KUALA LUMPUR: Kerajaan bersetuju menyediakan bantuan khas secara sekali bayar atau ‘one-off’ sebanyak RM500 kepada pemandu teksi, bas dan perkhidmatan pengangkutan e-hailing serta pemandu pelancong.

Perdana Menteri, Tan Sri Muhyiddin Yassin, berkata bantuan membabitkan peruntukan tambahan sebanyak RM66 juta itu akan memanfaatkan 14,000 pemandu pelancong serta 118,000 pemandu teksi, bas sekolah, bas persiaran, kereta sewa dan e-hailing.

Beliau juga mengumumkan, pengecualian duti eksais dan cukai jualan bagi tujuan pindah milik, pelupusan dan kegunaan persendirian teksi dengan syarat kenderaan dimiliki selama tujuh tahun, turut dipendekkan tempoh berkenaan kepada hanya lima tahun.

“Kerajaan kini memberi layanan pengecualian duti eksais dan cukai jualan bagi tujuan pindah milik, pelupusan dan kegunaan persendirian teksi dengan syarat kenderaan dimiliki selama tujuh tahun.

“Sukacita dimaklumkan bahawa syarat ini dilonggarkan kepada lima tahun mulai 1 Januari hingga 31 Disember 2021,” katanya.

Muhyiddin berkata demikian dalam Pengumuman Khas Pakej Bantuan Perlindungan Ekonomi dan Rakyat Malaysia (PERMAI) yang disiarkan secara langsung, hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jurulatih Cetus Kluster Baharu Di Pulapol Kota Kinabalu

KOTA KINABALU: Jurulatih polis di Pusat Latihan Polis (Pulapol) Kota Kinabalu di sini, mencetuskan kluster baharu Covid-19 yang menjangkiti pelatih, rakan jurulatih dan pekerja dewan makan di pusat itu.

Jurucakap perkembangan harian Covid-19 Sabah Datuk Masidi Manjun berkata, selain di Kota Kinabalu, Kluster Jalan Pahlawan dalam Mukim Petagas itu turut membabitkan kes dari Penampang.

“Kluster Jalan Pahlawan dilaporkan di Kota Kinabalu dan Penampang hari ini adalah kluster jenis institusi latihan. Kluster ini berlaku di Pulapol Kota Kinabalu yang terletak dalam Mukim Petagas.

“Penularan jangkitan berlaku dalam kalangan pelatih konstabel polis, tenaga jurulatih polis, pekerja di dewan makan pusat latihan berkenaan serta turut menjangkiti ahli keluarga mereka,” katanya dalam kenyataannya hari ini.

Menurutnya, kes indeks adalah jurulatih lelaki berusia 44 tahun yang tinggal di Perumahan Ibu Pejabat Polis Kontinjen (IPK) Sabah di Blok Orkid Kepayan dan disahkan positif Covid-19 pada 26 Ogos lalu.

Katanya, anggota polis terbabit bergejala sejak 24 Ogos sebelum menjalani ujian saringan di Klinik Kesihatan Luyang di sini.

“Kes indeks sudah dimasukkan ke Pusat Kuarantin dan Rawatan Berisiko Rendah (PKRC) Pirasan di Kota Belud untuk rawatan lanjut.

“Daripada 72 sampel yang diambil, sebanyak 45 kes adalah positif termasuk 41 kes baharu pada hari ini, manakala sembilan sampel didapati negatif dan 18 masih menunggu keputusan ujian saringan,” katanya.

Sementara itu, Sabah pada hari ini merekodkan sebanyak 2,329 kes baharu positif Covid-19 dengan 33 kes kematian iaitu 12 kes di Kota Kinabalu, diikuti sembilan kes di Sandakan, masing-masing tiga kes di Penampang dan Tenom, dua kes di Papar, manakala masing-masing satu kes di Tuaran, Putatan, Sipitang dan Keningau.

Masidi berkata, seramai 3,355 pesakit pula dilaporkan sembuh hari ini, manakala seramai 4,907 pesakit sedang menerima rawatan iaitu 1,580 orang di hospital, 3,285 orang di PKRC awam, 35 orang di Pusat Tahanan Sementara (PTS) dan lenjara, manakala tujuh orang di fasiliti swasta.

“Bilangan pesakit yang memerlukan penjagaan kritikal pula adalah 224 orang merangkumi 134 di Unit Rawatan Rapi (ICU) dan 90 orang di wad terbuka (HDW/kubikel akut), manakala 81 orang lagi memerlukan alat bantuan pernafasan,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Salleh Minta Putrajaya Hormat Keputusan, Beri Kerjasama Kepada Sabah Longgar SOP

PUTRAJAYA: Bekas ketua menteri Sabah, Salleh Said Keruak meminta Putrajaya menghormati keputusan dan memberikan kerjasama kepada kerajaan negeri dalam melonggarkan SOP berdasarkan keadaan semasa.

Katanya, beliau menyokong penuh tindakan kerajaan Sabah melonggarkan SOP memandangkan negara kini dalam Fasa I Pelan Pemulihan Negara (PPN), bukannya perintah kawalan pergerakan (PKP).

Oleh itu, beliau meminta semua pihak menumpukan pemulihan ekonomi negeri dengan penyesuaian SOP mengikut situasi terkini.

“Saya percaya kerajaan negeri sudah mengambil kira dan mempertimbangkan semua faktor dalam perkara ini,” kata pemimpin Umno itu dalam catatan ringkas di Facebook.

Semalam, Menteri Kanan (Keselamatan), Ismail Sabri Yaakob dilaporkan berkata, Sabah tidak patut melonggarkan SOP yang ditetapkan Majlis Keselamatan Negara (MKN).

Katanya, semua negeri sepatutnya melaksanakan satu standard SOP sahaja, namun sekiranya ada negeri yang ingin menambah baik dengan memperketatkan suatu perkara, ia dibenarkan.

Kenyataan itu menyusul pengumuman Ketua Menteri, Hajiji Noor yang membenarkan beberapa aktiviti sosial dan ekonomi beroperasi susulan pelaksanaan Fasa I PPN di Sabah bermula semalam.

Ia termasuk membenarkan orang ramai makan di restoran, melakukan aktiviti sukan dan rekreasi tidak bersentuhan fizikal seperti senaman, golf, memancing dan berbasikal, manakala kedai gunting rambut dan aktiviti pembuatan serta perkilangan diperluaskan kepada getah, simen dan cat, kilang berasaskan kayu dan perabot dibenarkan beroperasi.

Susulan kenyataan Ismail, Menteri Kerajaan Tempatan dan Perumahan Sabah, Masidi Manjun dilaporkan berkata, negeri itu masih menunggu kelulusan kerajaan pusat berhubung kebenaran aktiviti sosial dan ekonomi seperti diumumkan Hajiji. – FMT


Pekerja Bank Antara Dua Didenda RM5,000 Memandu Mabuk Di Tawau

TAWAU: Dua lelaki termasuk seorang pekerja bank masing-masing didenda RM5,000 dan penjara selepas mengaku bersalah memandu dalam keadaan mabuk di Mahkamah Majistret, di sini, hari ini.

Dalam pertuduhan berasingan, tertuduh Jason Chin Carreon, 23, dan Yong Kee Vun, 50, didakwa melakukan kesalahan itu di Jalan Chong Thien Vun, dalam daerah Tawau, pada 23 Ogos 2020.

Berdasarkan pertuduhan yang dibacakan, Jason yang juga pekerja sebuah bank di daerah ini, ditahan pada jam 1.15 pagi selepas didapati memandu sebuah pacuan empat roda jenis Toyota Vigo di bawah pengaruh alkohol iaitu 145 miligram dalam 100 mililiter darah.

Manakala, Yong pula didakwa memandu sebuah Proton Wira di bawah pengaruh alkohol iaitu 105 miligram dalam 100 mililiter darah ketika ditahan di lokasi dan tarikh yang sama pada jam 1.20 pagi.

Pihak pendakwaan mendapati kandungan alkohol dalam badan tertuduh melebihi had yang dibenarkan iaitu sebanyak 80 miligram bagi setiap 100 mililiter darah.

Tertuduh didakwa melakukan kesalahan mengikut Seksyen 45A (1) Akta Pengangkutan Jalan 1987 (Akta 333/87).

Jika sabit kesalahan, tertuduh boleh dikenakan denda antara RM1,000 hingga RM6,000 dan boleh dipenjara sehingga 12 bulan.

Tertuduh yang tidak diwakili peguam dalam rayuannya meminta mahkamah mengenakan hukuman ringan kerana menyesali perbuatan mereka.

Bagaimanapun,  Pegawai Pendakwa Trafik Asisten Superintenden Joan Lee memohon mahkamah mengenakan hukuman setimpal berbentuk pengajaran selain mengambil kira kepentingan awam.

Joan dalam hujahnya menegaskan perbuatan tertuduh memandu dalam keadaan mabuk bukan saja membahayakan dirinya tetapi juga mengancam nyawa pengguna jalan raya lain sekiranya berlaku kemalangan.

Tambahan pula, kes kemalangan akibat pemanduan mabuk semakin meningkat di seluruh negara termasuk di Tawau.

Timbalan Pendaftar Mahkamah Tinggi Tawau Amir Shah Amir Hassan kemudian menjatuhkan hukuman denda RM5,000, gagal bayar penjara lima bulan dan tiga bulan penjara ke atas Jason.

Bagi Yong pula, mahkamah menetapkan hukuman denda RM5,000, gagal bayar penjara lima bulan dan dua bulan penjara.

Amir Shah menetapkan hukuman penjara ke atas Jason dan Yong berkuatkuasa hari ini.

Terdahulu, Amir Shah menjelaskan walaupun kerajaan tidak menghalang warganya daripada minum alkohol, namun, tindakan memandu dalam keadaan mabuk adalah satu kesalahan berat dan tidak dibenarkan.

Dalam hal ini, setiap warga negara Malaysia masih tertakhluk kepada perundangan negara.

Justeru, dalam penghakimannya, Amir Shah menjelaskan hukuman berat perlu dikenakan ke atas tertuduh kerana kepentingan awam mengatasi kepentingan tertuduh.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: COVID-19 Ragut Satu Lagi Nyawa, Angka Keseluruhan Kini 16 Kematian

Ketua Pengarah Kesihatan Malaysia, Dr Noor Hisham Abdullah sebentar tadi memaklumkan bahawa terdapat satu lagi pertambahan kes kematian akibat Covid-19 dilaporkan.

Menurut perkongsian yang dimuat naik menerusi akaun Facebook rasminya itu, mangsa adalah merupakan kes yang ke-1334. Kematian tersebut menjadikan jumlah keseluruhan kes kematian disebabkan Covid-19 di Malaysia adalah sebanyak 16 orang setakat ini.

Untuk mengetahui dengan lebih lanjut, ikuti perkongsiannya seperti berikut:

Dukacita dimaklumkan sehingga kini, terdapat satu (1) lagi pertambahan kes kematian berkaitan COVID-19 yang telah dilaporkan kepada Crisis Preparedness and Response Centre (CPRC) Kebangsaan. Pelaporan terbaharu ini menjadikan jumlah kumulatif kes kematian COVID-19 di Malaysia sebanyak 16 orang setakat ini.

Kes kematian ke-16 (kes ke-1334) merupakan seorang warganegara Malaysia berusia 75 tahun dengan latarbelakang beberapa penyakit kronik.

Beliau telah mula menunjukkan gejala 5 hari sebelum dimasukkan ke Hospital Angkatan Tentera Tuanku Mizan pada 16 Mac 2020 dan seterusnya dipindahkan ke Hospital Kuala Lumpur pada 18 Mac 2020. Kesihatan beliau telah merosot lalu dimasukkan ke Unit Rawatan Rapi (ICU) untuk bantuan pernafasan dan disahkan positif COVID-19 pada 21 Mac 2020. Namun, beliau telah disahkan meninggal dunia pada 24 Mac 2020 jam 7.40 malam. Punca jangkitan COVID-19 beliau masih dalam siasatan.

KKM mengucapkan takziah kepada ahli keluarga pesakit.


14 Tahun BN-PBS Janji Skim Sewa Beli PPR Taman Mesra Tetapi…

SANDAKAN: Penduduk di program perumahan rakyat (PPR) Taman Mesra mengakui telah dijanjikan skim sewa beli untuk memiliki kediaman di situ oleh Barisan Nasional (BN), namun tidak pernah ditunaikan.

Abdul Halik Harun berkata, janji tersebut telah diberikan sejak tahun 2005 oleh bekas Ketua Menteri, Tan Sri Musa Aman tetapi selama tiga penggal beliau memerintah janji tersebut hanya tinggal janji.

Hakikatnya, penduduk di situ terpaksa membayar sewa sepanjang hayat kepada kerajaan sedangkan hartanah berkenaan tidak dapat menjadi milik sendiri seperti dijanjikan.

“Saya pindah di sini pada tahun 2005 bersama keluarga, masih ingat lagi sejak hari pertama di sini BN sudah berjanji kononnya kami akan dapat memiliki rumah ini.

“Tetapi selepas 14 tahun tiada apa-apa yang dilakukan, setiap kali pilihan raya pun pasti pemimpin BN akan janji benda sama bayangkan dalam tempoh itu sudah berapa banyak duit kami yang dibayar kepada kerajaan,” katanya ketika ditemui BorneoTodaysemasa kempen rumah ke rumah Timbalan Ketua Menteri, Datuk Jaujan Sambakong di PPR itu malam tadi (Khamis).

Seorang lagi penduduk, Rubiya Abdul, 30, berkata, dia amat berharap agar skim sewa beli itu dapat dilaksanakan agar harapannya memiliki kediaman sendiri tertunai.

“Saya tinggal di sini menyedari rumah ini bukan milik saya, bila-bila sahaja boleh diambil oleh orang lain kerana kami cuma penyewa.

“Saya berharap kerajaan sekarang dapat membantu rakyat kerana banyak usaha sudah dilakukan agar skim sewa beli itu dapat dilaksanakan,” katanya.

Sementara itu, Jaujan yang juga Menteri Kerajaan Tempatan dan Perumahan berkata, terdapat sebanyak 27 PPR di seluruh negeri membabitkan 19,491 kediaman dan kesemuanya menggunakan sistem sewa sepanjang hayat.

Katanya, sejak hari pertama memimpin kementerian, beliau telah memohon kepada Kerajaan Persekutuan agar skim sewa beli itu dapat dilaksanakan segera untuk kepentingan rakyat Sabah.

“Langkah yang diambil kerajaan sebelum ini tidak bertepatan dengan kehendak rakyat sebab itulah antara usaha kementerian ialah supaya skim sewa beli digunakan.

“Kalau betul kerajaan mahu bantu rakyat miliki kediaman maka inilah salah satu caranya, bukan sewa sepanjang hayat kerana itu akan menjadi bebanan,” katanya.

Tambahnya, kerajaan negeri akan bekerjasama dengan pihak swasta membina lebih banyak PPR untuk rakyat selepas ini dengan harga mampu milik RM200,000. – BorneoToday


Guru Sabah Penceramah Jemputan Festival Guru Britain

KENINGAU : Pasukan guru Sabah yang terdiri daripada Dr. Sirhajwan Idek dan Cik Sydney Engelbert, guru Bahasa Inggeris Kolej Vokasional Keningau, telah dipilih menjadi sebahagian daripada penceramah utama bagi Global Teachers’ Festival anjuran Macmillan United Kingdom yang berlangsung secara dalam talian dari 14 Februari sehingga 25 Februari 2022.

Kedua-dua guru ini akan berkongsi amalan pembelajaran berunsurkan drama.

Orang awam dan golongan pendidik boleh mendaftar secara percuma sekiranya berminat untuk hadir ke sesi mereka melalui pautan berikut: https://www.macmillanenglish.com/us/training-events/events-webinars/event/day-seven-tuesday-22th-february

Kedua-dua guru ini mewakili projek seni “Dau Dau” yang telah memenangi Simon Greenall Award pada tahun 2021.

Projek ini telah diasas oleh Dr. Sirhajwan Idek beserta seorang lagi guru Bahasa Inggeris iaitu Cikgu Nurazilah Othman yang pernah menjadi penceramah jemputan Macmillan pada tahun lepas.

Pada sesi kali ini, Cikgu Sydney dan Dr. Sirhajwan akan mengulas lebih lanjut amalan drama dalam kelas Bahasa Inggeris melalui tiga jenis aktiviti seni: monolog, drama radio dan pantomim.

Pengarah kolej tersebut, Encik Johari @ Jaibet Bin Sabin, meluahkan rasa bangga dengan pengiktirafan yang telah dicapai oleh pasukan guru ini yang telah membantu para pelajar kolej tersebut menghasilkan pelbagai video persembahan dalam bidang seni dan telah menerima banyak anugerah di peringkat tempatan dan global.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JBPM Tawau Bersedia ‘Perangi’ Covid-19

TAWAU: Jabatan Bomba dan Penyelamat Malaysia (JBPM) Zon 5 Tawau sentiasa dalam siap siaga membantu pihak berkuasa tempatan (PBT) dalam menangani wabak Covid-19, di sini.

Ketua JBPM Zon 5 Tawau, Pegawai Kanan Bomba II Sukur Hatta berkata, ia menjadi tanggungjawab pihaknya memandangkan bomba pernah terbabit dalam operasi nyahkuman HADR 1.0, membabitkan penumpang dari Wuhan, China, sebelum ini.

“Kini, kami juga bersedia untuk melakukan tugasan yang sama memandangkan Tawau dan Lahad Datu mencatatkan jumlah pesakit positif Covid-19 yang tinggi di Sabah,” katanya.

Tambahnya, selain Balai Bomba dan Penyelamat (BBP) Tawau dan Lahad Datu, dua daerah lain iaitu Semporna dan Kunak turut mengambil langkah yang sama, sekiranya diperlukan.

“Semua BBP dibawah JBPM Zon 5 sedia memberi kerjasama kepada agensi kerajaan lain termasuk PBT, Kementerian Kesihatan Malaysia (KKM) dan Angkatan Pertahanan Awam Malaysia (APM).

“Dalam masa sama, anggota bomba juga terbabit dalam penugasan pemindahah pesakit Covid-19 ke kawasan kuarantin seperti yang dikendalikan BBP Lahad Datu,” katanya.

Tambah Sukur, pihaknya akan mengadakan mesyuarat bersama Majlis Perbandaran Tawau (MPT), hari ini, bagi membincangkan secar khusus operasi nyah kuman yang akan dilakukan sekitar daerah ini. – BorneoToday


Ming Fung dilantik Menteri Kesihatan dan Kesejahteraan Rakyat, Jin Zhe sebagai Menteri Belia dan Sukan Sabah

KOTA KINABALU: Kerajaan negeri melantik pemangku Pengerusi DAP Sabah, Datuk Frankie Poon Ming Fung sebagai Menteri Kesihatan dan Kesejahteraan Rakyat yang baharu.

Ketua Menteri Sabah, Datuk Seri Mohd Shafie Apdal mengumumkan pelantikan itu bagi mengisi kekosongan portfolio menteri susulan kematian penyandangnya, Datuk Stephen Wong Tien Fatt pada 28 Mac lalu.

Katanya, Ming Fung yang juga Ahli Dewan Undangan Negeri (ADUN) Tanjung Papat sebelum ini adalah Menteri Belia dan Sukan Sabah.

“Kerajaan negeri juga melantik ADUN Luyang, Phoong Jin Zhe sebagai Menteri Belia dan Sukan negeri yang baharu.

“Saya yakin kedua-dua mereka mampu memimpin kementerian berkenaan,” katanya dalam sidang media di sini, sebentar tadi.

Jin Zhe, 30, adalah Setiausaha Publisiti DAP Sabah.

Mohd Shafie turut mengumumkan Bendahari DAP Sabah, Loh Ee Eng sebagai ADUN dilantik.

Beliau berkata, ketiga-tiga individu berkenaan akan mengangkat sumpah pada Selasa ini.

“Saya juga mahu mengulangi bahawa tiada rombakan kabinet (negeri) dilakukan dan semua pembantu menteri adalah sama,” katanya. – Berita Harian


Suami Tinggalkan Isteri Selepas Menang Loteri 6 Juta

Seorang lelaki di Thailand bertindak meninggalkan isterinya selepas menang loteri sebanyak 6 juta baht (RM829,915.80).

Isteri suspek, Pornthida Chamnanwet, 23, membuat laporan polis pada 17 November lalu selepas suaminya, Wijak Wannaprasit, 34, melarikan diri dengan tiket loteri itu.

Difahamkan, Pornthida yang memilih tiket loteri tersebut yang menang tempat pertama ketika keputusan pemenangnya diumumkan pada 16 November lalu.

Pasangan itu kemudian merekodkan kemenangan mereka di sebuah balai polis di Bangkok, menandatangani nama mereka pada tiket itu sebelum mengambil gambar dengan tiket itu.

Pasangan itu bersetuju untuk membahagikan wang kemenangan itu sama rata.

Pornthida berkata, dia sudah pun mempunyai perancangan bagaimana hendak membelanjakan wang itu. Namun perancangan itu tergendala.

Sehari selepas itu, Wijak menjadi tamak dan hanya mahu memberi Pornthida sebanyak 2 juga baht berbanding persetujuan asalnya 3 juta baht.

Pornthida tidak berpuas hati dan meminta penjelasan Wijak yang akhirnya membawa kepada pertengkaran menyebabkan Wijak keluar dari bilik sewa mereka dengan membawa bersama tiket tersebut.

Pornthida membuat laporan dan meminta polis menghalang Wijak dari menuntut wang kemenangan itu.

Menurut peguam Thailand, Wijak boleh dikenakan hukuman penjara selama tiga tahun sekiranya dia didapati bersalah atas tuduhan penyelewengan.

Selepas kejadian itu disiarkan media tempatan, Wijak kembali ke rumah dan memaklumkan dia belum lagi menuntut wang kemenangan itu.

Pasangan itu kembali berdamai dan mereka akan menuntut wang tersebut dari pejabat loteri yang terdekat.


Kes Papagomo Dikasari, Polis Ambil Keterangan 3 Lelaki

KOTA KINABALU: Polis memanggil tiga lelaki untuk mengambil keterangan berhubung insiden Exco Pemuda UMNO, Wan Muhammad Azri Wan Deris atau Papagomo dikepung sekumpulan lelaki di Lapangan Terbang Antarabangsa Kota Kinabalu (KKIA), kelmarin.

Ketua Polis Daerah Kota Kinabalu, Asisten Komisioner Habibi Majinji berkata, ketiga-tiga mereka tampil ke Ibu Pejabat Polis Daerah (IPD) Kota Kinabalu, kira-kira jam 4 petang semalam.

“Ketiga-tiga mereka yang dipercayai terbabit dalam insiden itu diambil keterangan.

“Semua mereka dibebas dengan jaminan polis namun siasatan masih dijalankan,” katanya ketika dihubungi, hari ini.

Kes disiasat mengikut Seksyen 147 Kanun Keseksaan kerana merusuh.

Terdahulu, kira-kira jam 7.30 malam, 19 Januari lalu, Wan Muhammad Azri mendakwa dikasari sekumpulan lelaki ketika mendaftar masuk di salah satu kaunter di KKIA.

Beliau kemudian membuat laporan di Balai Polis Setapak, Kuala Lumpur, jam 2.30 pagi semalam.


Polis tahan 27 individu salah guna dadah di Lahad Datu

LAHAD DATU, 6 Feb –  Polis menahan 27 individu terlibat aktiviti penyalahgunaan dadah dalam serbuan Ops Sarang di Kampung Desa Bajau dekat sini, semalam.

Dalam serbuan antara jam 3 pagi hingga 12.30 tengah hari itu, 40 individu diperiksa dan 22 lelaki serta lima wanita yang berumur lingkungan 15 hingga 58 tahun ditahan.

Ketua Polis Daerah Lahad Datu, ACP Nasri Mansor berkata daripada yang ditahan itu seorang lelaki dan wanita diberkas atas kesalahan di bawah 39A(1) Akta Dadah Berbahaya 1952, manakala selebihnya kerana kesalahan dibawah Seksyen 12(2) serta 15(1)(a) akta yang sama.

“Polis turut merampas empat paket plastik lut sinar pelbagai saiz berisi dadah Syabu bernilai RM1,713 (11.42gram) dalam serbuan berkenaan hasil risikan dan maklumat awam.,” katanya dalam satu kenyataan di sini, hari ini.

Nasri berkata 16 lelaki serta empat wanita daripada 27 yang ditahan tersebut turut gagal menunjukkan dokumen pengenalan diri yang sah.

Katanya, kesemua tangkapan itu dibawa ke Balai Polis Lahad Dau until tindakan lanjut.


Aidilfitri Disambut Ahad Ini

Umat Islam di Malaysia akan menyambut Aidilfitri pada Ahad ini, demikian diumumkan Penyimpan Mohor Besar Raja-Raja, Tan Sri Syed Danial Syed Ahmad, malam ini.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenankan oleh Duli-Duli Yang Maha Mulia Raja-Raja, maka adalah dengan ini saya mengisytiharkan bahawa tarikh Hari Raya Puasa bagi negeri-negeri seluruh Malaysia ialah pada hari Ahad, 24 Mei 2020,” katanya.

Pengumuman tarikh sambutan Aidilfitri itu disiarkan menerusi siaran televisyen tempatan pada 8 malam.

Aidilfitri tahun ini bakal disambut dalam normal baharu berikutan wabak Covid-19 apabila kerajaan melaksanakan Perintah Kawalan Pergerakan (PKP) bermula 18 Mac lalu diikuti Perintah Kawalan Pergerakan Bersyarat (PKPB) ketika ini.

Paling ketara, perjalanan rentas negeri tidak dibenarkan menyaksikan warga kota tidak boleh balik kampung menyambut lebaran seperti kebiasaan.


Rompak: Penganggur Dihukum 4 Tahun Penjara & Satu Sebatan

TAWAU: Seorang penganggur dijatuhi hukuman penjara empat tahun dan satu sebatan selepas mengaku bersalah di Mahkamah Majistret, di sini semalam atas pertuduhan merompak beg galas milik seorang wanita.

Hamizan Suhaime, 27, mengaku salah di hadapan Timbalan Pendaftar Mahkamah Tinggi Tawau Amir Shah Amir Hassan selepas pertuduhan dibacakan di bawah Seksyen 392 Kanun Keseksaan.

Jika sabit kesalahan seksyen itu memperuntukkan hukuman penjara selama tempoh sehingga 14 tahun dan boleh dikenakan denda atau sebat.

Mengikut kertas pertuduhan, tertuduh melakukan rompakan ke atas seorang wanita berumur 32 tahun (pengadu) pada 28 Julai lepas kira-kira jam 3 petang di sebuah restoran berdekatan Taman Jambu.

Hamizan merampas beg mangsa yang mengandungi sebuah dompet didalamnya terdapat tiga keping kad pengenalan, satu lesen memandu, dua kad ATM serta wang tunai RM4,000.

Berdasarkan fakta kes, tertuduh menunggang motosikal seorang diri ke restoran berkenaan dan telah membuat pemerhatian kira-kira dua minit di belakang restoran itu untuk merampas beg galas yang diletak di kerusi berdekatan bahagian peha pengadu yang sedang minum.

Tertuduh kemudian membawa motosikalnya mendekati pengadu lalu merampas beg galas itu dan memecut laju motosikal menghala ke Ladang Imam Tawau untuk melarikan diri.

Tertuduh berjaya ditahan sepasukan polis selepas melakukan serbuan pada 5 Ogos lepas kira-kira jam 10.45 pagi di sebuah rumah Taman Abaka, Ladang Table, Bombalai.

Pendakwaan dikendalikan Pegawai Pendakwa ASP Dayang Nur Azarinawaty Awang Kachee yang memohon mahkamah menjatuhkan hukuman setimpal ke atas tertuduh sebagai pengajaran dan mengambil kira kepentingan awam.

Bagaimanapun tertuduh yang tidak diwakili peguam merayu agar hukuman ke atasnya diringankan kerana menyesal dengan perbuatannya dan kasihan dengan ibunya yang tidak bekerja serta bapanya yang akan pencen beberapa bulan lagi.

Mahkamah memerintahkan hukuman itu bermula dari tarikh tangkapan.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ugut tembak adik bising main game

LELAKI mengacukan senapang buatan sendiri ke arah adik kerana dikatakan membuat bising ketika bermain permainan telefon pintar di Kinabatangan, sebelum ditahan polis, Khamis lalu.

Dalam kejadian 11.30 pagi itu, suspek dikatakan mengacukan senjata ‘Ginsok’ itu ke arah badan mangsa sebelum berkata: ‘Jangan kau bising.’”

Kejadian difahamkan berlaku pada 10 Januari lalu di rumah mereka di Kampung Warisan, Kinababtangan namun mangsa yang berusia 18 tahun hanya membuat laporan polis 21 Mac lalu.

Pemangku Ketua Polis Daerah Kinabatangan, Asisten Superintendan Mohammad Azwan Abdul Wahab berkata, suspek ditahan sepasukan polis Bahagian Siasatan Jenayah, Ibu Pejabat Polis Daerah (IPD) Kinabatangan dalam Op Cantas yang dijalankan di Kampung Warisan.

Katanya, suspek berusia 27 tahun itu ditahan dalam serbuan pada 9.30 malam ketika dia sedang tidur di rumahnya.

“Pemeriksaan di bilik suspek menemui selaras senjata api buatan sendiri jenis ginsok yang dipercayai digunakan dalam kejadian mengugut adiknya.

“Suspek kemudiannya dibawa ke Ibu Pejabat Polis Daerah (IPD) Kinabatangan untuk siasatan lanjut mengikut Seksyen 506 Kanun Keseksaan kerana melakukan ugutan jenayah,” katanya ketika dihubungi Harian Metro, hari ini.

Menurutnya, suspek mengaku senjata berkenaan adalah miliknya dan pemeriksaan lanjut mendapati suspek tidak mempunyai sebarang rekod jenayah lampau. – Harian Metro


Kumpulan Penculik Masih Cuba Ceroboh, Perintah Berkurung Esszone Dilanjut

KOTA KINABALU: Perintah berkurung di kawasan perairan tujuh daerah dalam Zon Keselamatan Pantai Timur Sabah (Esszone) yang berakhir esok, dilanjutkan sehingga 9 Jun ini.

Pesuruhjaya Polis Sabah, Idris Abdullah berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan terbabit dilarang menghampiri atau berada di kawasan perintah berkurung antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa menjalankan penyelidikan dan pelancong asing yang melawat pulau peranginan di situ.

“Maklumat mendedahkan kumpulan yang menjalankan kegiatan ‘Kidnapping For Ransom’ (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Idris berkata, perintah berkurung itu juga adalah bagi menjamin keselamatan dan kesejahteraan rakyat Sabah yang menjadi pengguna perairan serta rakyat di kawasan daratan Esszone.

Katanya, ia juga akan memudahkan penguatkuasaan dan pemantauan terhadap pergerakan bot serta memberi rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua ketua polis daerah di Esszone mengeluarkan permit kepada pemohon yang layak bagi tujuan aktiviti perikanan atau keperluan mendesak untuk melalui kawasan perintah berkurung itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Sindumin Keluar WARISAN

KOTA KINABALU: Ahli Dewan Undangan Negeri (ADUN) Sindumin, Datuk Dr Yusof Yacob dilapor keluar Parti Warisan Sabah (WARISAN) dan menjadi ADUN bebas yang menyokong kerajaan Gabungan Rakyat Sabah (GRS).

Difahamkan, Dr Yusof yang juga Ketua Penerangan WARISAN membuat keputusan meninggalkan parti itu malam tadi, dipercayai kerana kecewa dengan perjuangan WARISAN yang semakin hilang arah.

Beliau yang menyertai WARISAN sejak awal parti itu diwujudkan pada 2016 dijangka membuat pengumuman rasmi mengenai tindakannya minggu depan.

Sumber terdekat kepada Ketua WARISAN Sindumin itu berkata, Dr Yusof keluar parti kerana mahu terus membantu rakyat di kawasannya.

Pada Pilihan Raya Negeri Ke-16 (PRN-16) 26 September tahun lalu, Dr Yusof mempertahankan kerusi Dewan Undangan Negeri (DUN) Sindumin dengan majoriti 424 undi menewaskan calon Barisan Nasional (BN) dan empat calon lain.

Pada Pilihan Raya Umum Ke-14 (PRU-14) 2018, Dr Yusof menang kerusi DUN Sindumin atas tiket WARISAN selepas mengalahkan calon BN yang juga penyandang kerusi berkenaan, Datuk Sapawi Ahmad.

Beliau kemudian dilantik sebagai Menteri Pendidikan dan Inovasi negeri di bawah kerajaan WARISAN hingga Julai tahun lalu apabila DUN Sabah dibubarkan.

Sebelum menyertai WARISAN, Dr Yusof adalah pemimpin UMNO dan pernah memegang beberapa jawatan termasuk Timbalan Yang Dipertua Dewan Rakyat ketika menjadi Ahli Parlimen Sipitang pada 2004 hingga 2007. – BH Online


Filipina Kekal Pendirian Tuntut Sabah, Duta Filipina

KOTA KINABALU: Walau isu tuntutan terhadap Sabah tidak dilakukan secara aktif namun, Kerajaan Filipina masih belum menggugurkan tuntutan mereka terhadap Sabah.

”Pada masa ini, kedutaan bekerjasama rapat dengan Sabah untuk menangani isu yang membabitkan kedua-dua negara.

”Biarpun tuntutan terhadap Sabah belum digugurkan tetapi, tuntutan itu tidak dilakukan secara aktif,” katanya Duta Filipina ke Malaysia Charles C. Jose.

Beliau berkata demikian ketika ditanya mengenai isu tuntutan Filipina terhadap Sabah yang sudah berlarutan begitu lama.

Katanya, buat masa ini Kerajaan Filipina memberi fokus untuk membantu warga Filipina yang berada di Sabah.

Mengenai langkah mewujudkan Pejabat Konsul Jeneral Filipina di Sabah, Charles berkata, isu itu sedang dibincangkan di Manila.

Katanya, kedutaan akan melaksanakan apa sahaja yang diputuskan di Manila.

Ditanya tentang langkah Sulu yang menolak untuk menyertai langkah mewujudkan Wilayah Autonomi Islam Mindanao Bangsamoro (BARMM), Charles berkata majoritinya mengundi untuk mengambil bahagian dalam BARMM.

”Maka, kami tidak melihat tindakan pengecualian Sulu itu sebagai satu masalah. Mereka mengundi untuk tidak menyertainya. Kes itu sudah dibawa kepada Mahkamah Tinggi kerana terdapat satu peruntukan yang menyatakan wilayah yang menyertai Wilayah Autonomi Islam Mindanao (ARMM) secara tidak langsung perlu mengambil bahagian dalam BARMM,” jelasnya.

Charles berkata, penubuhan BARMM itu diharap akan membawa keamanan dan pembangunan ekonomi di Selatan Filipina.

Katanya, dengan kewujudan BARMM itu, mereka dapat mengenepikan ancaman jenayah yang sering berlaku seperti penculikan untuk wang tebusan dan penyeludupan.

Pada 21 Januari lalu, hampir 3 juta penduduk Islam di Mindanao, Filipina iaitu wilayah bergolak yang lebih dikenali Bangsamoro menunai tanggungjawab pungutan suara yang bakal menentukan masa depan mereka.

Pungutan suara tersebut adalah untuk menentukan sama ada mereka menerima atau sebaliknya, Perundangan Organik Bangsamoro (BOL) yang akan membentuk wilayah BARMM. – BorneoToday.Net


Tanah Rizab Padang Ternakan ‘Diragut’, Dakwa Penduduk Di Kota Belud

KOTA BELUD: Tanah rizab padang ragut Kuala Pintasan dekat sini seluas 364ha milik lebih 1,000 penduduk di kampung itu dipindah milik, digerankan dan bakal dimajukan oleh sebuah syarikat bukan Bumiputera tanpa pengetahuan mereka, dakwa pengerusi Persatuan Penduduk Kampung Labuan, Rusidi Merjin.

Katanya, majlis pecah tanah projek berskala besar membabitkan ladang perikanan dan eko resort di tapak itu dijangka dibuat pada 29 Mei ini.

“Tapak khas dianggarkan seluas 0.2ha yang didakwa merupakan lokasi majlis pecah tanah projek itu sedang giat disiapkan oleh pemaju terbabit.

“Sehubungan itu, penduduk kampung mendesak campur tangan Ketua Menteri Hajiji Noor supaya menghalang projek berskala besar itu,” katanya dalam kenyataan, semalam.

Rusidi berkata, tanah rizab padang ragut itu dianugerahkan oleh kerajaan negeri kepada penduduk kampung terbabit pada 2 Feb 1956 untuk kegiatan penternakan lembu dan kerbau.

Bagaimanapun katanya, awal bulan lalu, sebilangan pekebun didatangi sekumpulan lelaki “berlagak samseng: yang mengarahkan mereka supaya mengosongkan kebun masing-masing.

Namun katanya, apabila diminta menunjukkan surat arahan mahkamah sebagai bukti, kumpulan terbabit beredar dari kawasan itu.

Sehubungan itu, beliau bagi pihak penduduk kampung membuat laporan polis di Ibu Pejabat Polis Daerah (IPD) Kota Belud pada 11 Mei meminta siasatan dilakukan terhadap dalang pengambilan tanah serta pihak yang menceroboh, memproses geran dan membangunkan tanah berkenaan tanpa kebenaran pemegang amanah rizab padang ragut untuk penduduk Kampung Labuan.

Rusidi berkata, pihaknya terkejut apabila dimaklumkan hampir keseluruhan tanah rizab padang ragut berkenaan dipindah milik dan digerankan atas nama syarikat swasta dan individu.

“Penduduk kampung kecewa kerana kerajaan negeri seolah-olah lebih mengutamakan syarikat besar untuk kelulusan geran sedangkan tuntutan penduduk kampung untuk memiliki dokumen itu tidak dilayan sejak 1963 sehingga kini.

“Mungkin ini ‘hadiah’ Aidilfitri kepada kita. Nasib kami hampir sama dengan penduduk Palestin yang diserang secara zalim menjelang Hari Raya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hujan Lebat Di Sabah Dijangka Berterusan Hingga Selasa

KUALA LUMPUR: Hujan lebat yang menyebabkan banjir kilat di beberapa kawasan di Sabah dijangka berterusan sekurang-kurangnya sehingga esok.

Jabatan Meterologi Malaysia (MET Malaysia) dalam satu kenyataan melanjutkan amaran cuaca buruk dan waspada yang dikeluarkan pada 4 Oktober 2020 untuk lokasi-lokasi tertentu.

Amaran cuaca buruk (jingga) kini berkuat kuasa mulai hari ini hingga Selasa di bahagian pantai barat dan bahagian pedalaman melibatkan Sipitang, Tenom, Kuala Penyu, Beaufort, Keningau dan Tambunan.

Manakala amaran cuaca waspada (kuning) berkuat kuasa mulai hari ini hingga Selasa di bahagian Kudat dan Wilayah Persekutuan Labuan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Di Empat Lagi Lokaliti Di Sabah Mulai Ahad Ini

KOTA KINABALU: Sebanyak 4 lagi lokaliti di Sabah dikenakan Perintah Kawalan Pergerakan Diperketatkan (PKPD) bermula Ahad ini hingga 31 Julai.

Timbalan Perdana Menteri Datuk Seri Ismail Sabri Yaakob berkata, keputusan itu dibuat sidang khas Majlis Keselamatan Negara (MKN) selepas meneliti pembentangan Kementerian Kesihatan Malaysia (KKM) dengan mengambil kira risiko serta trend jangkitan Covid-19 di lokaliti berkenaan.

Beliau berkata empat lokaliti iaitu Ladang Sawit KLK Lungmanis dan Perumahan Kilang, mukim Silabukan, Lahad Datu; Kampung Pinolobuh Bukid, Kota Belud serta PPR Taman Ehsan, Kudat, Sabah,” katanya dalam kenyataan media hari ini.

“Prosedur operasi standard (SOP) semua PKPD adalah sama seperti yang diumumkan sebelum ini.

“Maklumat lanjut boleh diakses di laman sesawang MKN di www.mkn.gov.my,” katanya.

Sementara itu, katanya, perintah PKPD di dua lokaliti di Sabah iaitu Kampung Siasai Dundau, Kota Belud dan Kampung Naruntung, Pitas yang sepatutnya tamat esok dilanjutkan lagi hingga 31 Julai ini.

“Selain itu PKPD yang tamat esok 17 Julai 2021 ialah Kampung Pantai Emas di Kota Belud, Kampung Iban Kuala Nansang di Tawau dan Kampung Babagon di Penampang, Sabah.


Harga Pelitup Muka Diturunkan Kepada RM1 Sekeping

KUALA LUMPUR: Harga pelitup muka akan dijual pada kadar lebih rendah, iaitu RM1 sekeping di peringkat runcit manakala 95 sen di peringkat pemborong.

Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi, ketika mengumumkan perkara itu berkata ia adalah sebahagian daripada pendekatan untuk membantu rakyat, khususnya golongan ibu bapa yang perlu membekalkan pelitup muka untuk kanak-kanak ke sekolah.

Selari perkembangan semasa, katanya, harga semasa pelitup muka akan terus diturunkan di bawah paras 95 sen sekeping di peringkat pemborong dan RM1 sekeping di peringkat runcit.

“Kita bersedia untuk turunkan lagi kepada paras harga yang lebih rendah pada masa akan datang,” katanya pada sesi jawab lisan di Dewan Rakyat, hari ini.

Beliau menjawab soalan Chong Chieng Jen (DAP-Stampin) mengenai rasional peningkatan harga maksimum pelitup muka daripada RM0.80 sen sekeping ke RM1.50 sekeping.

Kerajaan mewajibkan pemakaian pelitup muka di tempat awak yang sesak dan pengangkutan awam mulai 1 Ogos manakala harga siling diturunkan kepada RM1.50 mulai 15 Ogos ini.

Minggu lalu di Dewan Rakyat, Nanta dilaporkan berkata, kerajaan bercadang menurunkan lagi paras harga siling pelitup muka tiga lapisan ke paras bawah RM1.20 seunit mulai 15 Ogos.- BH Online


Harris sokong Shafie isu kanak-kanak tanpa negara

KOTA KINABALU: Tan Sri Harris Salleh menggesa Kerajaan Negeri agar tidak mengendahkan bantahan oleh kumpulan “minoriti” tertentu yang menentang pemutihan kanak-kanak tanpa negara di Sabah.

Bekas Ketua Menteri itu mengulangi bahawa Kabinet Malaysia, dengan penyertaan wakil-wakil Sabah dan Sarawak, telah memberi kelulusan untuk kanak-kanak warga asing dan tanpa negara yang lahir di negara ini memohon status kewarganegaraan.

Beliau berkata keputusan Kabinet itu adalah berdasarkan peruntukan di bawah Perkara 15A Perlembagaan Malaysia dan diterbitkan di media pada 2007.

“(Tetapi) disebabkan bantahan senyap oleh kumpulan minoriti itu, pihak berkuasa tidak melaksanakan keputusan Kabinet itu. Malangnya, kumpulan majoriti tidak membuat susulan terhadap pelaksanaan itu,” katanya dalam satu kenyataan.

Harris tidak menyatakan siapa yang beliau maksudkan dengan kumpulan “minoriti” dan “majoriti” itu, kecuali 200 tahun yang lalu, Sabah diperintah oleh Sultan Brunei dan Sultan Sulu.

Beliau berkata rakyat ketika itu adalah orang nomad dan bebas bergerak di antara kawasan Suluk dan Indonesia.

“British menggalakkan pergerakan ini untuk mengimbangi penghijrahan orang-orang dari Hong Kong, China dan Taiwan.

Pendatang ini membantu dalam pembangunan awal ekonomi Sabah. Semuanya dialu-alukan dan ini berterusan sehingga akhir 1970-an,” katanya.

Kenyataan Harris itu dibuat susulan isu yang timbul mengenai cadangan kerajaan untuk mendaftarkan kanak-kanak tanpa negara di Sabah yang telah menarik kritikan daripada pelbagai pihak dan NGO di Sabah, terutama pembangkang yang mencurigai ia sebahagian daripada agenda lebih besar untuk memutihkan pendatang asing, termasuk menjadikannya sebagai kumpulan pengundi pada masa akan datang.

Bagaimanapun, Ketua Menteri Datuk Seri Mohd Shafie Apdal memberi jaminan bahawa pendaftaran kanak-kanak tanpa kerakyatan yang salah seorang ibu bapanya rakyat Malaysia akan dilaksanakan dengan telus.

Harris berkata Shafie wajar disokong supaya beliau dapat melaksanakan apa yang telah diputuskan oleh Kabinet Persekutuan.

“Ia hanyalah soal pelaksanaan. Keputusan undang-undang telah dibuat dan tidak ada keperluan undang-undang tambahan,” katanya.

Harris berkata rakyat Sabah tidak perlu bimbang untuk menerima kanak-kanak asing dan tanpa negara itu.

“Lagipun, kini terdapat lebih daripada 1.5 juta warganegara Malaysia di Sabah. Kanak-kanak warga asing dan tidak mempunyai kerakyatan termasuk Murut di Long Pasia, Pensiangan di sepanjang sempadan dengan Kalimantan, Indonesia, juga harus diberikan kewarganegaraan.

Bilangan kanak-kanak ini mungkin tidak lebih daripada 50,000, sedikit sahaja berbanding lebih daripada 1.5 juta itu,” katanya.

Beliau juga menegaskan bahawa pemutihan kanak-kanak itu akan menyumbang kepada ekonomi Sabah.

“Harus diakui bahawa ibu bapa mereka telah membantu membawa kemajuan besar kepada Sabah. Mengesahkan kanak-kanak itu akan mendorong ibu bapa mereka bekerja lebih keras dan menjana lebih banyak kemajuan ekonomi untuk Sabah,”  katanya.

“Tanpa orang Suluk dan Indonesia dalam industri pembinaan dan perladangan, Sabah tidak akan maju seperti sekarang ini.

“Orang tempatan tidak mengambil bahagian dalam industri ini. Sebaliknya, lebih daripada 300,000 anak tempatan bekerja di Malaya dan Singapura,” katanya, sambil menambah bahawa malangnya rakyat Kadazan yang berumur di bawah 35 tahun dilarang bekerja di pulau republik itu. – Harian Ekspres


Cubaan Seludup 10 Tan Metrik Barang Kawalan Ke Negara Jiran Gagal

Agensi Penguatkuasaan Maritim Malaysia (Maritim Malaysia) menggagalkan cubaan menyeludup keluar hampir 10 tan metrik barang kawalan melalui kawasan perairan Tawau semalam.

Dalam operasi berasingan pada 4 petang itu, sepasukan anggota bot peronda Maritim Malaysia mengesan sebuah bot kargo dan bot laju dalam keadaan mencurigakan di kawasan berkenaan.

Timbalan Pengarah Operasi Zon Maritim Tawau, Komander Maritim Mohd Yusri Hussin berkata, kedua-dua bot itu dipercayai dalam perjalanan dari kawasan perairan Tanjung Batu ke Sungai Melayu, Pulau Sebatik.

Katanya, pemeriksaan awal mendapati kedua-dua bot itu dikendalikan juragan tempatan dan juragan warga Indonesia dengan masing-masing membawa seorang penumpang lelaki berusia antara 23 hingga 40 tahun.

“Pemeriksaan lanjut di bahagian ruangan bot kargo itu menemui barang kawalan antaranya 4.3 tan minyak masak selain 5.3 tan gula pasir dan tepung gandum (348 paket).

“Turut ditemui 61 unit tong gas petroleum cecair (LPG) yang disembunyikan di ruang kargo bot laju berkenaan,” katanya dalam kenyataan hari ini.

Mohd Yusri berkata, kedua-dua juragan bersama dua penumpang kemudiannya ditahan selepas gagal mengemukakan sebarang permit atau surat kebenaran daripada Kementerian Perdagangan Dalam Negeri dan Hal Ehwal Pengguna (KPDNHEP) untuk membawa keluar semua barang kawalan itu.

Katanya, nilai keseluruhan barang rampasan dianggarkan RM40,000 dan dibawa ke jeti Pangkalan Zon Maritim Tawau untuk siasatan mengikut Akta Kawalan Bekalan 1961.

Dalam pada itu katanya, Maritim Malaysia akan sentiasa meningkatkan rondaan bagi mengekang aktiviti penyeludupan termasuk barang kawalan ke negara jiran.

“Kita percaya, faktor permintaan yang tinggi terhadap barang kawalan terutamanya menjelang musim perayaan (hari raya haji) selain harga murah mendorong pihak tidak bertanggungjawab mengaut keuntungan mudah melalui kegiatan penyeludupan,” katanya.


Bot terbalik, lelaki dikhuatiri lemas

KINABATANGAN: Seorang lelaki dikhuatiri hilang selepas bot yang dinaiki ditemui dalam keadaan terbalik di Sungai Long Towie, Kampung Segaliud, dekat sini, malam tadi.

Mangsa, Mohamad Salim, 61, dikatakan keluar memukat ikan di sungai berkenaan seorang diri, jam 7 pagi semalam.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah, berkata operasi mencari dan menyelamat (SAR) dilakukan sebaik menerima panggilan kecemasan daripada Balai Polis Kinabatangan, jam 10.55 malam tadi.

Katanya, sebuah jentera dengan kekuatan enam anggota bomba dari Balai Bomba dan Penyelamat (BBP) Kinabatangan dikerah ke lokasi kejadian pada jarak 14 kilometer dari balai bomba.

“Menurut laporan daripada polis, mangsa dipercayai hilang di sungai ketika memukat ikan dengan menaiki bot.

“Pencarian awal menemui bot mangsa dalam keadaan terbalik namun mangsa gagal ditemui,” katanya di sini, hari ini.

Menurutnya, operasi SAR dilakukan oleh pasukan bomba di sepanjang sungai bersama penduduk kampung dan mangsa gagal ditemui.

“Operasi SAR ditangguh 1 pagi tadi dan disambung pagi hari ini,” katanya.

Sementara itu, sepupu mangsa yang juga Pengerusi Majlis Pengurusan Komuniti Kampung (MPKK) Segaliud, John Untol ketika dihubungi berkata, Mohamad keluar memukat ikan di sungai jam 7 pagi semalam dan anaknya memaklumkan mangsa tidak pulang ke rumah sehingga 8 malam tadi.

“Kami kemudian melaporkan kejadian itu kepada pihak berkuasa dan turut menjalankan pencarian bersama-sama pasukan bomba. – Berita Harian


2 Artis Berdepan Hukuman Gantung

KUALA LUMPUR: Selain ada yang pernah dipenjara dan dijatuhi hukuman denda, dua selebriti dalam industri hiburan Malaysia kini berdepan hukuman lebih parah iaitu gantung sampai mati mandatori jika sabit kesalahan akibat memiliki pelbagai jenis dadah.

Terdahulu, kes mengedar dadah jenis kanabis yang dihadapi penyampai radio, Isma Halil Hamzah, 49, disiasat mengikut Seksyen 39B Akta Dadah Berbahaya (ADB) 1952.

Mengikut pertuduhan, Isma Halil didakwa mengedar kanabis dengan anggaran berat 409 gram di sebuah rumah di Jalan Semarak, Wangsa Maju di sini, jam 5.35 petang pada 27 Ogos 2021.

Isma Halil mengaku tidak bersalah ketika pertuduhan dibacakan ke atasnya di Mahkamah Tinggi di sini, Februari lalu.

Terkini, pada Khamis lalu (24 Mac), seorang penyanyi nasyid lelaki ditahan di kediamannya di sebuah kondominium di Kota Damansara di sini dan pemeriksaan menemui 17 batang pokok ganja di rumah berkenaan.

Dia yang juga komposer turut disiasat mengikut Seksyen 39B ADB 1952 dan Seksyen 6B ADB 1952.

Artis terbabit kini direman bagi membantu siasatan kes berkenaan.

Ketika diminta mengulas isu selebriti dalam industri hiburan yang terkait dengan isu siasatan mengikut Seksyen 39B ADB 1952 ini, Presiden Persatuan Karyawan Malaysia (Karyawan) Datuk Freddie Fernandez berkata, semua itu perlu diserahkan kepada mahkamah untuk membuat penghakiman.

“Ia bukan kes pertama (selebriti ditahan mengikut seksyen ini), namun kita tidak boleh terus menghukum mereka ini.

“Ini kerana mereka perlu menghadapi perbicaraan dan mereka belum boleh dikatakan bersalah selagi belum disabitkan dengan kesalahan itu,” katanya.

Menurut Freddie, ada yang mengatakan jumlah dadah ditemui adalah besar dan terus menjatuhi hukuman terhadap selebriti berkaitan.

“Kita pun tidak tahu sama ada ia digunakan untuk diri sendiri atau diedar. Ia masih perlu disiasat dan disahkan oleh pihak berkuasa.

“Tidak adil jika kita terus menjatuhi hukuman terhadap mana-mana selebriti yang ditahan sedangkan siasatan atau perbicaraan masih berjalan,” katanya.

Pada masa sama, Freddie turut menggesa mana-mana artis yang masih terbabit dengan dadah supaya meninggalkan tabiat itu.

“Berhenti segera, jangan korbankan nyawa kita kerana dadah.

“Kita boleh hidup tanpa dadah. Apa guna dadah kepada badan kita ini,” katanya.

Freddie turut meminta mana-mana artis yang mahu meninggalkan tabiat menghisap dadah, namun sukar melakukannya supaya bertemu pihaknya.

Katanya, Karyawan akan berusaha untuk membantu dengan mendapatkan mana-mana pusat pemulihan dengan syarat, artis terbabit memang mahu berhenti menghisap dadah.

Kuala Lumpur: “Saya sudah ada titik hitam dalam hidup, saya harap rakan artis mahupun sesiapa saja jangan tersilap langkah.

“Kita akan hilang semuanya apabila terjebak dengan penyalahgunaan dadah. Keluarga anak-anak. Jika dia seorang artis, dia akan hilang populariti, jika dia orang biasa orang akan sukar mempercayai dan akan terus dipandang serong.”

Demikian nasihat vokalis kumpulan Spring, Ameng atau nama sebenarnya Wan Aminuddin Wan Ismail, 54, (gambar) yang pernah ‘tersalah langkah’ dan terjebak dengan penyalahgunaan dadah tidak lama dulu.

Ameng berkata, titik hitam dalam hidupnya itu akan sentiasa ada, namun dia tetap bersyukur kerana kejadian itu menjadi titik tolak perubahan dalam kehidupannya.

“Bayangkan, waktu kena tahan, didapati bersalah, masuk pula penjara, kena sebat. Sehingga sekarang saya boleh merasai kesakitannya dan ia menjadi salah satu faktor perubahan dalam hidup.

“Ketika itu, saya hilang semuanya, hilang populariti, hilang keluarga dan pastinya hilang kepercayaan dalam kalangan rakan serta kalangan peminat.

“Waktu itu, saya mula terfikir musibah yang berlaku pada diri saya ini kerana Allah SWT marah dengan saya, bila marah pasti ada buat silap,” katanya kepada Metro Ahad. Dan Alhamdulillah, saya berubah kepada diri yang lebih baik, Insya-Allah,” katanya kepada Metro Ahad.

Untuk rekod, Ameng pernah dipenjarakan lapan tahun dengan 10 sebatan pada 2011 atas kesalahan memiliki dadah.

Ameng berkata, tiga amalan yang dilakukannya iaitu menjaga solat, berzikir dan membaca al-Quran menjadikan dia kuat untuk terus istiqomah mengubah kehidupannya berbanding sebelum ini.

“Saya akan pastikan setiap hari saya habis membaca 10 muka surat al-Quran dan dalam seminggu, saya akan menghafal satu muka surat dan ia sudah menjadi rutin dalam kehidupan saya.

“Kehidupan sebagai artis ini memang tidak menentu, namun selepas mengamalkan membaca al-Quran ini, saya dapati kehidupan lebih tenang, Alhamdulillah, ada saja rezeki tidak putus-putus walaupun dalam bermacam persaingan.

“Sekarang pun saya banyak dijemput dalam platform umum untuk berkongsi kisah hidup dan saya harap pengalaman hidup saya ini boleh dijadikan iktibar untuk orang lain,” katanya.

‘Mungkin dah guna lebih 10 tahun tahun’

Kuala Lumpur: Penagih yang menanam ganja di rumah kebiasaannya sudah lama menggunakan bahan terlarang berkenaan.

Presiden Persatuan Pengasih Malaysia (Pengasih) Ramli Abd Samad berkata, kebanyakan penagihan ganja berkemungkinan sudah menggunakan bahan ini melebihi 10 tahun.

“Ganja yang ditanam di rumah biasanya untuk kegunaan sendiri, mungkin juga penggunaannya turut dikongsi bersama-sama rakan penagih lain.

“Bagi artis yang mengambil dadah, tujuannya untuk menambahkan kreativiti berkarya, lebih berkeyakinan dan tidak gementar apabila menyanyi di pentas bagi seorang penyanyi.

“Namun, tanpa mereka sedar sudah bergantung bahan itu untuk melakukan sesuatu perkara,” katanya.

Beliau berkata, ganja ialah tumbuhan yang di dalamnya terdapat dua komponen kimia utama iaitu tetrahydrocannabinol (THC) dan cannabidiol (CBD).

“TCH ialah bahan khayal untuk menambah kreativiti berkarya manakala CBD digunakan untuk perubatan termasuk rawatan barah, epilepsi dan sebagainya.

“Di media sosial, ramai artis antarabangsa menunjukkan penggunaan ganja secara terang-terangan.

“Ini juga boleh mempengaruhi artis Malaysia untuk turut sama menggunakan ganja,” katanya.

Ramli berkata, kesan penggunaan ganja adalah lebih rendah berbanding dadah lain.

“Malaysia masih menggunakan Akta Dadah Berbahaya 1952 yang perlu dipinda mengikut keperluan masa kini.

“Empat artis pernah menjalani rawatan di Pengasih dan mereka sudah keluar daripada pusat ini serta pulih daripada pengaruh dadah,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki indonesia hilang hampir seminggu dikhuatiri lemas

SANDAKAN, 20 Jan – Seorang warga Indonesia dikhuatiri lemas di Sukau, Kinabatangan, kira-kira 130km dari sini, apabila gagal pulang rumah di Ladang Leepa 1 sejak 15 Jan lepas.

Menurut kenyataan Angkatan Pertahanan Awam (APM) Sandakan hari ini, laporan kehilangan Samsong Bunga, 38, hanya dibuat di Balai Polis Sukau semalam.

Mangsa dikatakan ke Ladang Permodalan 1 untuk mengambil bapa saudaranya yang sedang sakit kira-kira 9 pagi 15 Jan.

Bagaimanapun, keadaan hujan lebat pada hari tersebut telah menyebabkan jalan dinaiki air dan mangsa dikhuatiri lemas ketika dalam perjalanan.

Mod perjalanan mangsa sama ada berjalan kaki atau menggunakan kenderaan tidak dapat dipastikan.

Gerakan mencari dan menyelamat Samsong melibatkan pelbagai agensi penyelamat gagal menjumpai mangsa sehingga 9 malam tadi akibat keadaan gelap dan hujan, dan operasi diteruskan pukul 8 pagi ini.


Pesawat MASwings Berpatah Balik

MIRI: Seramai 29 penumpang pesawat MASwings dalam penerbangan dari Miri ke Labuan menempuh detik cemas apabila pesawat berkenaan berpatah balik ke Miri, hari ini.

Kejadian kira-kira jam 4.10 petang itu berlaku selepas ada yang mendakwa asap keluar dari kabin pesawat ATR 72-500 itu.

Penolong Pengarah Operasi, Jabatan Bomba dan Penyelamat Malaysia (JBPM) Sarawak, Tiong Ling Hii, berkata pihaknya menerima panggilan berhubung kejadian itu, pada jam 4.32 petang.

Berikutan itu, katanya tujuh anggota dari Balai Bomba dan Penyelamat (BBP) Miri dikejarkan ke Lapangan Terbang Miri.

“Bomba menerima panggilan memaklumkan terdapat asap keluar dari kabin pesawat yang ketika itu baru berlepas ke Labuan.

“Pesawat itu yang berlepas pada jam 4.05 petang kemudian berpatah balik dan selamat mendarat di Lapangan Terbang Miri pada jam 4.24 petang,” katanya.

Ling Hii berkata, sebaik mendarat, pihak pengurusan Lapangan Terbang Miri mengesahkan tiada kebakaran berlaku pada pesawat berkenaan.

“Bagaimanapun, penerbangan dibatalkan dan semua penumpang berada dalam keadaan selamat,” katanya.

Katanya, kejadian itu masih dalam siasatan lanjut oleh Bomba Lapangan Terbang dan Malaysia Airport Holdings Berhad (MAHB).- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dobi Layan Diri Dibenar Beroperasi Dengan Syarat Ada Pekerja

KUALA LUMPUR: Kerajaan hari ini membenarkan dobi layan diri beroperasi sepanjang Perintah Kawalan Pergerakan (PKP).

Menteri Kanan (Keselamatan) Datuk Seri Ismail Sabri Yaakob berkata, bagaimanapun pemilik premis diarahkan menyediakan pekerja untuk mengawal dan memantau prosedur operasi standard (SOP) di kalangan pengguna.

Menurutnya, premis berkenaan dibenarkan beroperasi antara jam 6 pagi hingga 8 malam.

“Kita amat memahami keperluan ramai yang mengadu terutama golongan bujang yang memerlukan perkhidmatan dobi layan diri.

“Justeru, kita benarkan tapi pemilik premis mesti meletakkan pekerja untuk memantau penjarakan fizikal selain merekod butiran pelanggan, melakukan saringan suhu dan menyediakan pembasmi kuman tangan,” katanya pada sidang media PKP di sini, hari ini.

Mengulas lanjut, Ismail Sabri berkata, pegawai penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) akan memantau SOP di premis berkenaan bagi memastikan pematuhan orang ramai.

Ditanya mengenai cadangan pengusaha restoran di kawasan PKP yang meminta kerajaan supaya melanjutkan tempoh perniagaan sehingga 12 tengah malam, beliau berkata, kerajaan belum bersedia mempertimbangkan cadangan itu.

“PKP ini dua minggu berbanding sebelum ini sehingga tiga bulan, maka patuhlah dengan saranan kerajaan. Jika kes menurun kita tukar status PKP kepada PKPB, jadi ada kelonggaran yang akan diberi.

“Kalau nak kelonggaran, kitalah yang boleh menjadikan kawasan kita bertukar status dari PKP kepada PKPB,” katanya yang berharap orang ramai terus patuh kepada arahan dan SOP dikeluarkan kerajaan. – HMetro


Mayat Tidak Sempurna Ditemui Di Celah Batu Di Rancha-Rancha, Labuan

LABUAN: Mayat tidak sempurna yang hanya tinggal tengkorak dan kedua belah kaki dan tangan yang hampir reput dijumpai terdampar dicelah-celah batu di belakang limbungan di Rancha-Rancha dekat sini lewat petang Khamis.

Mayat yang belum dipastikan jantinanya itu dipercayai telah hanyut dilaut sejak tiga hingga empat minggu lepas.

“Mayat itu dijumpai oleh orang awam di belakang limbungan Asian Supply Base Sdn Bhd pada jam 5.50 petang sebelum menghubungi pihak polis.

“Kita tidak boleh membuat sebarang andaian disebabkan siasatan menyeluruh sedang dijalankan,” Timbalan Ketua Polis Labuan timbalan penguasa Mohd Ibrahim Mohd Ghani berkata hari ini (Jumaat).

Katanya hasil pemeriksaan awal yang dilakukan keatas mayat mendapati tiada indikasi atau tanda-tanda kecederaan fizikal.

“Semoga kita mendapat petunjuk seterusnya setelah bedah siasat oleh pakar forensik Hospital Queen Elizabeth Kota Kinabalu hari ini atau esok,” katanya.

Mohd Ibrahim mengingatkan kepada penduduk setempat atau berhampiran yang ada kehilangan anggota keluarga agar tampil membuat laporan atau membantu mengenal pasti mayat berkenaan. – BorneoToday


Sabah, Singapura Rancang Wujudkan Pakatan Strategik – Junz Wong

KOTA KINABALU: Sabah akan mengadakan pakatan strategik dengan Singapura bagi mewujudkan platform buat komuniti perniagaan kedua-dua pihak, yang diharap akan dapat memacu aktiviti ekonomi yang boleh membawa kesejahteraan dan manfaat kepada semua.

Menteri Pertanian dan Industri Makanan Sabah Datuk Junz Wong berkata ia adalah antara perkara yang dibincangkan beliau dalam pertemuannya dengan Menteri Kanan Kementerian Perdagangan dan Industri Singapura Chee Hong Tat hari ini.

Beliau berkata turut dibincangkan adalah usaha meneroka kerjasama nilai tambah, teknologi dan rantaian nilai bagi memacu sektor pertanian dari segi pembangunan dan penyelidikan, logistik serta infrastruktur.

“Kami juga berbincang mengenai kerjasama dalam meneroka potensi perdagangan produk-produk makanan berasaskan pertanian, di mana dalam perkara ini Singapura boleh menjadi hub logistik,” katanya kepada pemberita selepas pertemuan dengan Chee hari ini.


Gajah Perang Kena Tomyam

KUALA LUMPUR: Sang Gajah Perang akhirnya dibaham Harimau Malaya apabila Malaysia berjaya mencatat kemenangan 2-1 menentang Thailand dalam aksi pusingan kedua Kumpulan G Kelayakan Piala Dunia 2022/Piala Asia 2023 di Stadium Nasional Bukit Jalil, malam ini.

Thailand yang mengungguli Kumpulan G dengan tujuh mata jelas sekali goyah dengan taktikal permainan dipamerkan anak buah Tan Cheng Hoe sekali gus terpaksa berputih mata untuk mengekalkan rekod tanpa kalah sebelum ini.

Separuh masa pertama menyaksikan anak buah Akira Nishino lebih menguasai perlawanan dengan melakukan serangan berbahaya menerusi pemain sayap mereka.

Serangan bertali arus skuad Gajah Perang terlebih dahulu berjaya menggegarkan gawang tuan rumah seawal minit ketujuh menerusi Chanathip Songkrasin.

Tersentak dengan gol berkenaan, skuad Harimau Malaya cuba mengatur serangan bahaya namun berjaya dipatahkan pertahanan Thailand.

Peluang terbaik negara hadir pada minit ke-11 namun rembatan Syafiq Ahmad hasil hantaran Safawi Rasid mudah ditangkap penjaga gol Thailand Siwarak Tedsungnoen.

Gol penyamaan hadir pada minit 26 apabila Brendan Gan mudah menolak bola masuk hasil hantaran Syamer Kutty Abba untuk kedudukan 1-1.

Separuh masa kedua menyaksikan skuad Harimau Malaya tampil lebih meyakinkan dengan mengatur serangan menerusi gandingan Syafiq, Safawi Rasid dan Mohamadou Sumareh. Ternyata tiga gandingan ‘S’ itu menjadi duri dalam daging buat Thailand apabila Sumareh menyumbat gol kedua untuk Malaysia hasil hantaran Brendan pada minit 56 untuk kedudukan 2-1.

Malaysia berpeluang untuk menambah gol pada minit 74 namun sepakan Safawi melambung sekali gus memberi kelegaan kepada pasukan pelawat.

Cheng Hoe membuat tiga pertukaran dengan memasukkan Afiq Fazail, Matthew Davies dan Akhyar Rashid bagi mengantikan Sumareh, Nor Azam Azih dan Syahmi Safari pada minit terakhir perlawanan.

Keputusan kekal hingga tamat perlawanan dengan menyaksikan Malaysia meraih kemenangan kedua dalam Kumpulan G dengan enam mata.


Permohonan i-Sinar Bermula Pertengahan Disember 2020 : KWSP

KUALA LUMPUR : Ahli Kumpulan Wang Simpanan Pekerja (KWSP) yang memenuhi kriteria kelayakan boleh memohon program i-Sinar bermula pertengahan Disember ini.

KWSP dalam satu kenyataan hari ini berkata pembayaran pertama akan bermula sebulan selepas permohonan diluluskan.

“KWSP akan mengumumkan perincian i-Sinar pada awal minggu hadapan, berikutan pengumuman Menteri Kewangan, Senator Tengku Datuk Seri Zafrul Tengku Abdul Aziz pada sesi ucapan penggulungan Belanjawan 2021 hari ini.

Perincian ini merangkumi kriteria kelayakan ahli yang pendapatannya terkesan, termasuk mereka yang kehilangan pekerjaan atau mengalami pengurangan gaji,” katanya.

Terdahulu, Tengku Zafrul mengumumkan program i-Sinar diperluaskan dan jumlah pengeluaran maksimum meningkat antara RM10,000 bagi mereka yang mempunyai RM90,000 dan ke bawah dalam akaun satu.

Sebelum ini diumumkan, ahli boleh membuat pengeluaran sehingga RM60,000 sekiranya mempunyai baki simpanan lebih daripada RM90,000 dalam akaun satu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dari UMNO kemudian PKR, Osman Jamal akan beralih ke parti lain lagi minggu hadapan

ADUN BALUNG BUAT KENYATAAN HALUAN PARTINYA MINGGU HADAPANTAWAU; 24 FEBRUARI 2019 (Ahad) – Ahli Dewan Undangan Negeri (Adun) Balung, Datuk Osman Jamal yang menyertai Parti Keadilan Rakyat sebelum ini hari ini menyatakan tidak menolak kemungkinan beliau akan beralih ke parti lain.

Tanpa menyebut nama parti yang akan disertai, beliau bagaimanapun berkata akan memberi kenyataan kepada media berhubung perkara itu, minggu depan.

Datuk Osman ditemui pemberita selepas melakukan pelepasan Flag Of Kolej Komuniti Fun Ride 2019 di Tawau mengulas khabar angin yang beliau akan beralih ke parti lain.

Menurut Datuk Osman, sekiranya beliau telah membuat keputusan mengubah haluan, ianya hanya disebabkan oleh keutuhan parti berkenaan yang mampu membela nasib rakyat berlandaskan kepimpinan zahir dan batin iaitu berkhidmat dengan sepenuh jiwa dan raga.


Hanya 29 Kes Positif Covid-19 Di Sabah Hari Ini – Masidi

KOTA KINABALU: Kes positif baharu Covid-19 di Sabah terus merekodkan kes terendah untuk hari kedua berturut-turut, dimana hanya dengan 29 kes dilaporkan, hari ini.

Menteri Kerajaan Tempatan dan Perumahan, Datuk Seri Panglima Masidi Manjun memaklumkan perkara itu menerusi laman Twitternya, hari ini.

Kes ini adalah terendah pernah direkodkan di Sabah sejak gelombang ketiga Covid-19 melanda negara pada penghujung September tahun lalu.

Beliau berkata, hanya satu kes dilaporkan du Kota Kinabalu hari ini dan Nabawan mencatatkan kes tertinggi, dengan 11 kes.

Bagaimanapun, rakyat diingatkan tidak terlalu leka dengan pematuhan prosedur operasi standard (SOP) ditetapkan.

Sehingga kini, kumulatif kes Covid-19 di Sabah sebanyak 53,932 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Mampu Capai 4 Juta Pelancong Tahun Ini

PENAMPANG: Kementerian Pelancongan, Kebudayaan dan Alam Sekitar (Kepkas) menyasarkan kedatangan 4 juta pelancong tahun ini, berikutan kemasukan pelancong ke Sabah semakin bertambah dari semasa ke semasa.

Timbalan Ketua Menteri, Datuk Christina Liew berkata, bilangan pelancong asing yang datang ke Sabah setakat April lalu ialah 1,377,565 orang, iaitu peningkatan kemasukan sebanyak 9.6 peratus berbanding tempoh sama pada tahun lalu.

“Saya yakin angkah itu dapat dicapai sekiranya kita terus bersatu padu dan berganding tangan merancakkan sektor pelancongan negeri ini,” katanya.

Beliau berkata demikian dalam ucapannya di majlis rumah terbuka Aidilfitri Kementerian Pelancongan, Kebudayaan dan Alam Sekitar (Kepkas) bersama jabatan dan agensi dibawah kementerian itu, di Pusat Kebudayaan Sabah,  disini pada Selasa.

Turut hadir Menteri Pelajaran dan Inovasi, Datuk Dr Yusof Yacob; Pembantu Menteri Pelancongan,  Kebudayaan dan Alam Sekitar,  Assafal P. Allian; Pembantu Menteri Pelajaran dan Inovasi, Jenifer Lasimbang; Pembantu Menteri di Jabatan Ketua Menteri Jimmy Wong, Pembantu Menteri Undang-Undang dan Hal Ehwal Anak Negeri Datuk Udah Sulai dan Setiausaha Tetap Kepkas, Datuk William Bayah.

Disamping menikmati pelbagai juadah Aidilfitri yang disediakan, para tetamu juga dihiburkan dengan persembahan lagu-lagu hari raya.

Christina, yang juga Menteri Pelancongan, Kebudayaan dan Alam Sekitar berkata, kemeriahan Aidilfitri sama seperti perayaan-perayaan lain seperti Tahun Baru Cina, Deepavali dan Krismas yang draikan bersama.

Katanya, beberapa hari sebelum menjelang Hari Raya Aidilfitri, masyarakat kaum Kadazan Dusun juga telah menyambut perayaan Pesta Kaamatan.

“Kita merayakannya dalam kepelbagaian’. Ia menjadi pemangkin yang tidak ternilai harganya dalam membina masyarakat yang bertemadun dan berinovasi.

Perayaan seperti ini secara tidak langsung memberi peluang terbaik kepada kita semua untuk mengeratkan dan merapatkan lagi tali persaudaraan, melebarkan ruang interaksi dan komunikasi, disamping menikmati pelbagai juadah enak yang telah disediakan,” katanya.

Christina berkata, masyarakat Sabah yang melebihi 30 etnik merupakan keunikan negeri ini sendiri, dan ia seharusnya menjadi kebangaan rakyat.

“Kerana dengan sejumlah besar kaum yang ada, kita masih hidup dengan harmoni dan saling menghormati sekaligus mampu merancakkan lagi sektor pelancongan negeri Sabah,” katanya.


Covid-19: Sabah Catat Empat Kematian Baharu, Keningau Kembali Zon Merah

KOTA KINABALU: Kes positif baharu Covid-19 di Sabah meningkat kepada 280 kes, dengan empat lagi kematian dilaporkan.

Dengan empat kematian baharu ini, kes kematian di negeri ini meningkat kepada 264 kes. Keadaan ini memperlihatkan lebih separuh kematian akibat Covid-19  di Malaysia adalah di Sabah.

Menteri Kerajaan Tempatan dan Perumahan, Datuk Seri Masidi Manjun dalam satu kenyataan berkata, kematian hari ini masing-masing dilaporkan di Lahad Datu, Kota Kinabalu, Keningau dan Sandakan.

Daripada 280 kes baharu hari ini, Lahad Datu dan Penampang mencatatkan kes tertinggi dengan 51 kes, diikuti Kota Kinabalu (41), Keningau (29), Tawau (22), Sandakan (18), Papar (17), Ranau (11), Kota Belud (9), Putatan (7) Tuaran (5), Semporna (4), Tambunan (3), Sipitang (3) dan dua kes di Kalabakan dan Pitas.

Manakala, satu kes masing-masing di Kinabatangan, Tenom, Kudat, Kuala Penyu dan Kota Marudu.

Hari ini Keningau berubah dari zon jingga kepada zon merah, Tambunan bertukar dari zon kuning kepada zon jingga manakala, Beluran bertukar dari zon jingga kepada zon kuning.

Masidi berkata, daripada 280 kes positif itu, sebanyak 175 kes dari saringan kontak rapat, saringan bergejala 63 kes, saringan kluster-kluster sedia ada 13 kes, saringan komuniti satu kes dan 28 kes adalah dari lain-lain kategori.

Sementara itu, sebanyak 217 kes pulih dilaporkan, dengan kumulatif kes sebanyak 34,470 kes. Dengan empat kematian hari ini, bilangan kumulatif kematian di Sabah adalah 264 kes.

Setakat ini, sebanyak 36,741 kes Covid-19 dilaporkan di Sabah dengan 1,591 kes aktif yang sedang menerima rawatan, iaitu 627 orang di hospital dan 964 orang di Pusat Kuarantin dan Rawatan Covid-19 (PKRC).

Terdapat 61 orang ditempatkan di Unit Rawatan Rapi (ICU) dan 15 orang memerlukan alat bantuan pernafasan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Matahari ‘Tegak’ Atas Garisan Khatulistiwa 20 Mac Ini, Seluruh Dunia Akan Alami Waktu Siang & Malam Sama Panjang

Bagi rakyat Malaysia dan negara-negara yang berada berhampiran garisan Khatulistiwa, mungkin kita sudah terbiasa dengan siang dan malam yang hampir sama panjang.

Namun menurut Planetarium Negara, pada 20 Mac akan datang, seluruh dunia akan mengalami fenomena yang serupa dengan 12 jam masa siang dan malam.

Fenomena itu akan berlaku bermula 5.37 petang waktu tempatan di mana matahari akan betul-betul berada di atas garisan Khatulistiwa selama 24 jam.

Menariknya, di kawasan yang terletak di atas garisan Khatulistiwa, penduduk akan berpeluang menyaksikan fenomena tengah hari tanpa bayang kerana matahari berada tegak di atas kepala ketika itu.

Mari baca perkongsian oleh Planetarium Negara di bawah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sembilan Lagi Pasukan Bomba Komuniti Ditubuhkan Di Sabah

KOTA KINABALU, 27 Ogos: Sebanyak sembilan lagi pasukan Pasukan Bomba Komuniti (PBK) ditubuhkan di Sabah, menjadikan sebanyak 212  pasukan itu telah ditubuhkan di seluruh negeri ini sejak 2012.

Menteri Perumahan dan Kerajaan Tempatan Zuraida Kamaruddin berkata, sebelum ini, Sabah hanya mempunyai dua PBK, dengan keahlian sekitar 50 anggota pada awal penubuhannya.

“Namun kini kita lihat penubuhan PBK di Sabah amat menggalakkan, dan ramai masyarakat khususnya di kawasan yang jauh daripada balai bomba menyertai PBK.

“Sabah telah mempunyai 212 PBK dengan keanggotaan seramai 3,247 orang membabitkan 2,693 anggota lelaki dan 554 wanita. Kita percaya PBK mampu memainkan peranan besar, bukan sahaja semasa kebakaran, tetapi juga semasa kejadian bencana,” katanya kepada pemberita selepas Majlis Pentauliahan PBK Peringkat Negeri Sabah di sini, hari ini.

Beliau berkata dengan pembabitan masyarakat dalam Program Bomba Komuniti yang dibuat secara sukarela, mampu membantu Jabatan Bomba dan Penyelamat Malaysia (JBPM) untuk menjaga keselamatan masyarakat, khususnya dari bahaya kebakaran.

“Pasukan PBK yang ditauliahkan itu akan bersedia digerakkan pada bila-bila masa, bagi membantu orang ramai dalam kerja-kerja menyelamat dan bantuan, kepada mangsa ketika berlakunya sebarang insiden.

Zuraida berkata, dengan pengetahuan asas mengenai keselamatan kebakaran seperti pencegahan kebakaran, demonstrasi memadam menggunakan alat pemadam api dan kaedah penyelamatan yang didedahkan dalam modul Bomba Komuniti, pihaknya percaya ilmu itu akan dapat memberi manfaat kepada masyarakat sendiri.

“Saya percaya ilmu pengetahuan ini bukan saja dapat dipraktikkan, malahan dapat diperluaskan kepada ahli keluarga, jiran tetangga dan komuniti dalam kampung atau penempatan selaras dengan objektif pelaksanaan PBK itu sendiri.

“Ketika ini, Sabah mempunyai paling ramai PBK berbanding seluruh negeri lain di negara ini. Pasukan ini tidak mempunyai peruntukkan daripada kerajaan, namun saya akan mencadangkan kepada Menteri Ekonomi untuk mewujudkan satu skim yang bersesuaian,” katanya.

Sementara itu, Zuraida telah mengadakan kunjungan hormat kepada Ketua Menteri Sabah Datuk Seri Mohd Shafie Apdal, untuk membincangkan beberapa perkara berkaitan kementerian berkenaan.

“Kita bincangkan beberapa perkara berkaitan polisi kerajaan negeri dan pusat. Saya faham Sabah mempunyai autonomi dia sendiri berkaitan beberapa perkara, namun ada beberapa perkara juga yang memerlukan bantuan daripada pihak kerajaan pusat.

“Menerusi perbincangan ini kita berharap kerjasama kita akan terus erat khususnya perkara berkaitan pembangunan Pihak Berkuasa Tempatan dan hal-hal berkaitan perumahan di Sabah,”


RON95 & Diesel Kekal, Petrol RON97 Naik 5 Sen

KUALA LUMPUR: Harga runcit produk petroleum RON97 naik sebanyak 5 sen seliter iaitu daripada RM2.35 seliter kepada RM2.40 seliter manakala, harga RON95 dan diesel kekal pada paras RM2.05 seliter serta RM2.15 seliter bermula esok sehingga 17 Mac depan.

Kementerian Kewangan Malaysia (MOF) berkata, harga RON95 dan diesel dikekalkan bagi melindungi pengguna daripada kesan kenaikan harga sebenar minyak di pasaran global.

Menurutnya, harga pasaran sebenar bagi kedua-dua produk telah meningkat melebihi paras harga siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya dalam kenyataan pada Rabu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RCP, SCP kukuhkan keselamatan ESSZONE

SANDAKAN: Pembukaan pusat pemeriksaan daratan atau Road Check Point (RCP) dan di laut menerusi Sea Check Point (SCP) antara usaha berkesan memperkukuh keselamatan di pantai timur Sabah.

Komander Kawasan Keselamatan Khas Pantai Timur Sabah (ESSCOM), Datuk Hazani Ghazali, berkata kedua-dua inisiatif menggabungkan usaha pelbagai agensi keselamatan itu berupaya menangani ancaman khususnya pencerobohan oleh penjenayah rentas sempadan.

Katanya, RCP di Kalabakan yang bermula tahun lalu menunjukkan keberkesanan apabila pelbagai siri tangkapan dilakukan sekali gus menyekat laluan itu daripada terus menjadi elemen jenayah.

“Bermula 28 Februari ini pula, kita akan melaksanakan RCP di Sapi Nangoh, Beluran yang mana ia akan memperketat lagi kawalan di daratan daripada sebarang elemen jenayah termasuk penyeludupan barang dan pendatang asing tanpa izin (PATI) dari Sandakan ke Kota Kinabalu.

“Pewujudan RCP kedua ini bertujuan menangani masalah jalan tikus dan laluan baharu yang digunakan penjenayah untuk mengelak sekatan jalan di Kalabakan,” katanya kepada BH.

Hazani berkata, bagi SCP dan pengkelasan laluan ditetapkan (designated route) pula, ia memberi tumpuan terhadap pemeriksaan semua kapal yang memasuki negara ini bagi membendung aktiviti penyeludupan senjata dan unsur jenayah lain termasuk pencerobohan.

Katanya, ESSCOM sudah bersedia untuk melaksanakannya dan akan mengumumkan laluan berkenaan yang kini menunggu semakan perundangan berkaitan.

“Bagi melaksanakan SCP dan ‘designated route’, ia perlu mempunyai undang-undang untuk menentukan keberkesanannya. Kita tak boleh laksanakan tanpa ada undang-undang dan ia kini dalam perbincangan Mesyuarat Jawatankuasa Keselamatan Negeri.

“Apabila dilaksanakan kelak, ia bukan saja mampu mempertingkatkan kawalan di perairan berhampiran sempadan, malah mengelak kemasukan ancaman daripada luar yang boleh menggugat kedaulatan negeri ini,” katanya.

Selain usaha itu, katanya, ESSCOM akan terus memberi tumpuan terhadap Ops Gasak dan Ops Gasak Laut dengan tumpuan terhadap kawasan ‘hot spot’ yang sering berlaku jenayah rentas sempadan.

“Ops Gasak Laut dilaksanakan dari Sandakan, Lahad Datu, Semporna, Tawau dan berakhir di Kudat. Ia menumpukan pemeriksaan terhadap kumpit dan bot di tengah laut serta penempatan haram di pulau terpencil.

“Dalam pada itu, operasi bersepadu pula iaitu gabungan antara pasukan keselamatan dan agensi penguat kuasa akan diteruskan secara harian mengikut daerah,” katanya – Berita Harian